title: Heidi Weng

text:
Kausi 2015–2016 alkoi Wengillä epäonnisesti, kun hän tuli Kuusamon avaustapahtuman viimeisenä kilpailupäivänä 10 kilometrin takaa-ajossa kierrosta liian aikaisin maaliin. Hän hiihti kilpailun loppuun asti, mutta putosi lopulta yhdeksänneksi. Ilman virhettään hän olisi saattanut tulla toiseksi. Lillehammerissa Weng sijoittui 15 kilometrin yhdistelmäkilpailussa toiseksi ja kuului Norjan voittoisaan viestijoukkueeseen. Davosin 15 kilometrin vapaan hiihtotavan kilpailussa hän oli kolmas. Tour de Skillä 2016 Weng saavutti ensimmäisen voittonsa maailmancupissa etappikilpailut mukaan lukien voitettuaan Val di Fiemmen 10 kilometrin perinteisen hiihtotavan yhteislähtökilpailun. Sitä ennen hän oli ollut maailmancupin henkilökohtaisissa kilpailuissa etapit mukaan lukien 37 kertaa kolmen parhaan joukossa ilman voittoja. Tourin kokonaiskilpailussa hän sijoittui kolmanneksi. Tammikuussa 2016 Weng oli kolmas Planican vapaan hiihtotavan sprintissä ja kuului Norjan voitokkaaseen viestijoukkueeseen Nové Městossa. Helmikuussa hän oli toinen Falunin 5 kilometrin perinteisen kilpailussa ja 10 kilometrin vapaan hiihtotavan yhteislähtökilpailussa. Lahdessa hän sijoittui kolmanneksi vapaan hiihtotavan sprintissä ja toiseksi 15 kilometrin yhdistelmäkilpailussa. Ski Tour Canadalla hän voitti 10 kilometrin vapaan hiihtotavan takaa-ajokilpailun Quebecissa ja 15 kilometrin yhdistelmäkilpailun Canmoressa sekä sijoittui kokonaiskilpailussa toiseksi. Maailmancupin kokonaiskilpailussa hän oli kolmas, normaalimatkojen cupissa toinen ja sprintticupissa neljäs. Hän voitti Norjan-mestaruuden vapaan hiihtotavan sprintissä.
Kaudella 2016–2017 Weng sijoittui kolmanneksi sekä Rukan perinteisen hiihtotavan sprintissä että 10 kilometrin perinteisen hiihtotavan kilpailussa. Lillehammerin Nordic Openin -kiertueella Weng voitti perinteisen hiihtotavan sprintin ja oli toinen 5 kilometrin vapaan hiihtotavan kilpailussa. Kiertueen päättäneessä 10 kilometrin perinteisen hiihtotavan takaa-ajossa Weng tuli ensimmäisenä maaliin ja saavutti ensimmäisen maailmancupin voittonsa. Davosin 15 kilometrin vapaan hiihtotavan kilpailussa hän sijoittui toiseksi. Hän voitti La Clusaz'ssa 10 kilometrin vapaan hiihtotavan yhteislähtökilpailun ja 4 × 5 kilometrin viestin. Tour de Skillä Weng saavutti kokonaiskilpailun voiton ensimmäistä kertaa urallaan. Hän oli päätösetapin nopein ja saavutti muilla etapeilla sijat 2, 2, 3, 3, 5 ja 7. Ulricehamnissa hän voitti viestin. Falunissa hän sijoittui kolmanneksi sekä vapaan hiihtotavan sprintissä että 30 kilometrin perinteisen hiihtotavan yhteislähtökilpailussa. Otepäässä hän oli kolmas vapaan hiihtotavan sprintissä ja 10 kilometrin perinteisen kilpailussa. Lahden MM-kilpailuissa 2017 hän sijoittui vapaan hiihtotavan sprintissä seitsemänneksi ja yhdistelmäkilpailussa viidenneksi. Perinteisellä hiihtotavalla hiihdetyssä parisprintissä hän voitti kultaa Maiken Caspersen Fallan kanssa. 10 kilometrin perinteisen hiihtotavan kilpailussa hän oli neljäs. Viestissä hän hiihti toisen osuuden Norjan kultajoukkueessa. 30 kilometrin vapaan hiihtotavan yhteislähtökilpailussa Weng hiihti hopealle. Maailmancupin finaalitapahtumassa Quebecissä Weng oli toinen 10 kilometrin perinteisen hiihtotavan yhteislähtökilpailussa ja tuli tapahtuman päättäneen 10 kilometrin vapaan hiihtotavan takaa-ajokilpailussa toisena maaliin. Hän voitti maailmancupin kokonaiskilpailun ja normaalimatkojen cupin. Sprintticupissa hän oli neljäs.


title: Heidi Weng

text: Kaudella 2017–2018 Weng sijoittui toiseksi Lillehammerin 15 kilometrin yhdistelmäkilpailussa. Toblachissa hän oli kolmas 10 kilometrin vapaan hiihtotavan kilpailussa ja 10 kilometrin perinteisen hiihtotavan takaa-ajokilpailussa. Tour de Skillä hän voitti Val di Fiemmen 10 kilometrin perinteisen hiihtotavan yhteislähtökilpailun. Hän oli nopein myös kilpailun päätösetapilla. Hän voitti Tour de Skin kokonaiskilpailun 48,5 sekunnin erolla Ingvild Flugstad Østbergiin Planican 10 kilometrin perinteisen hiihtotavan kilpailussa hän oli kolmas ja Seefeldin 10 kilometrin vapaan hiihtotavan yhteislähtökilpailussa toinen. Pyeongchangin olympialaisissa 2018 Weng sijoittui 30 kilometrin perinteisen yhteislähtökilpailussa kahdeksanneksi, yhdistelmäkilpailussa yhdeksänneksi, perinteisen hiihtotavan sprintissä 11:nneksi ja 10 kilometrin vapaan hiihtotavan kilpailussa 11:nneksi. Wengiä ei valittu mukaan Norjan viestijoukkueeseen. Weng voitti maailman cupin kokonaiscupin 2017-2018, toisen kerran peräkkäin. Hän voitti myös normaalimatkojen cupin.


title: Heidi Weng

text: Kaudella 2018–2019 Weng voitti viestin Beitostølenissä ja Ulricehamnissa. Tour de Skin kokonaiskilpailussa hän oli seitsemäs.


title: Heidi Weng

text: Weng sijoittui vuonna 2010 ylämäkijuoksun MM-kilpailuissa Kamnikissa, Sloveniassa junioreiden 4,5 kilometrin kilpailussa neljänneksi.


title: Heidi Weng

text: Weng seurusteli aiemmin maastohiihtäjä Emil Iversenin kanssa, mutta pari erosi syksyllä 2015 ja vuodesta 2016 hän on seurustellut tositelevisiotähti Kjetil Nygårdin kanssa. Hänen siskonsa on Merete, ja vanhempansa May-Bente ja Ole-Morten. Molemmat hänen vanhemmistaan olivat lupaavia urheilijoita. Weng harjoittelee perheensä kanssa.


title: Kenneth Gangnes

text: Kenneth Gangnes (s. 15. toukokuuta 1989 Gjøvik) on norjalainen mäkihyppääjä. Seuratasolla hän edustaa Kolbu Kameratene -seuraa.


title: Kenneth Gangnes

text: Gangnesin ensimmäinen kilpailu maailmancupissa oli Lillehammerissa 7. maaliskuuta 2008 käyty kilpailu, jossa hän sijoittui 37:nneksi. Maailmancupin pisteille hän pääsi ensimmäisen kerran 5. joulukuuta 2009 oltuaan Lillehammerissa 30:s. Kymmenen parhaan joukkoon hän sijoittui ensimmäisen kerran Vikersundin lentomäessä helmikuussa 2015 oltuaan seitsemäs. Kolmen parhaan joukkoon hän sijoittui ensimmäisen kerran 5. joulukuuta 2015 oltuaan Lillehammerin yhden kierroksen normaalimäen kilpailussa toinen. Ensimmäisen voittonsa hän saavutti samassa mäessä seuraavana päivänä. Lisäksi hän on sijoittunut toiseksi Garmisch-Partenkirchenin uudenvuodenpäivän kilpailussa 2016, Willingenissä 10. tammikuuta 2016, Vikersundissa 12. helmikuuta 2016 ja Wisłassa 4. maaliskuuta 2016 sekä kolmanneksi Engelbergissä 20. joulukuuta 2015, Innsbruckissa 3. tammikuuta 2016 ja Titisee-Neustadtissa 12. maaliskuuta 2016. Maailmancupin kokonaiskilpailussa hän oli kolmas kaudella 2015–2016.


title: Kenneth Gangnes

text: MM-kilpailuista hänellä on lentomäestä henkilökohtaisen kilpailun hopeaa ja joukkuekilpailun kultaa Kulmista vuodelta 2016.


title: Kenneth Gangnes

text: Continental Cupissa Gangnes on voittanut kaksi osakilpailua, molemmat Engelbergissä joulukuussa 2011. Nuorten MM-kilpailuissa hän oli normaalimäen henkilökohtaisessa kilpailussa viides Zakopanessa 2008.


title: Ikuisesti sinun (vuoden 1998 elokuva)

text: Ikuisesti sinun on Andy Tennantin ohjaama elokuva vuodelta 1998, jossa Drew Barrymore näyttelee pääosaa. Tarina perustuu Tuhkimon juoneen. Daniellen eli Tuhkimon isä kuoli hänen ollessaan 8-vuotias. Danielle jää taloon ilkeän äitipuolen, sisarpuolen ja yllättäen Daniellen puolella olevan toisen sisarpuolen palvelijaksi.


title: Ikuisesti sinun (vuoden 1998 elokuva)

text: Danielle on päättänyt ostaa takaisin yhden talon palvelijoista, joka oli joutunut "vankilaan" ilman syytä. Kinastellessaan vaunujen ajajan kanssa, ilmestyy prinssi Henry ja maksaa palvelijan Daniellelle. He ihastuvat ensi silmäyksellä. Kun Danielle ja prinssi tapaavat seuraavan kerran, Danielle valehtelee olevansa äitinsä, kreivitär Nicole De Langarette. He tapailevat usein salaa, kunnes ilkeä äitipuoli (Anjelica Huston) saa vihiä asiasta. Naamiaisissa ilkeä äitipuoli repii Daniellen siiven irti, ja hän kailottaa kaikelle kansalle, mikä Danielle "oikeasti" on, kiittämätön palvelija. Mutta kaikki päättyy hyvin – rakastuneet saavat toisensa, paha saa palkkansa ja hyvä saa myös palkkansa, hyvällä tavalla.


title: Kiiruun koulu

text: Kiiruun koulu on vuodesta 2014 väliaikaistiloissa toimiva peruskoulun 7–9 luokkien koulu Somerolla. Sen vuosina 1957–2014 käytössä ollut, arkkitehti Aarne Ervin suunnittelema koulurakennus purettiin sisäilmaongelmien takia vuonna 2014 ja uuden koulurakennuksen suunnittelu oli vuonna 2015 käynnissä. Peruskoulun lisäksi samoissa koulutiloissa toimii Someron lukio. Koulu sijaitsee Someron keskustassa Kiiruuntien varrella. Puretun ja suunnitteilla olevan uuden koulurakennuksen tontti rajautuu viereistä Kiiruun taloa ympäröivään Kiiruun puistoon ja Someron keskustaajaman halki virtaavaan Jaatilanjokeen, jonka rantaan koulun takana on istutettu puisto. Aivan koulun vieressä ovat myös urheilukenttä, uimahalli, urheilu- ja muita tiloja sisältävä Someron monitoimitalo ja 2000-luvulla valmistunut Someron kirjasto.


title: Kiiruun koulu

text: Arkkitehti Aarne Ervin suunnittelema rakennus valmistui vuonna 1957 Someron yhteiskoulua varten. Vuodesta 1968 siinä toimivat Someron lukio ja Someron–Kiikalan kunnallinen keskikoulu. Vuonna 1976 Someron–Kiikalan kunnallinen keskikoulu muuttui Someron–Kiikalan peruskoulun yläasteeksi. Tällöin koulurakennuksen nimeksi tuli Kiiruun koulu läheisen Kiiruun talon mukaan, jonka omistajana 1930-luvulta 1970-luvulle oli Someron yhteiskoulun pitkäaikainen rehtori Joel Vilkki. Kun nimityksistä yläaste ja ala-aste koulujen nimissä luovuttiin, tuli myös yläasteen koulun nimeksi Kiiruun koulu.


title: Kiiruun koulu

text: Vuonna 1957 valmistunutta Someron yhteiskoulun rakennusta on laajennettu kahteen otteseen: ensin 1960-luvulla lisäluokilla ja uudelleen 1990-luvulla, jolloin rakennettiin luokkatilojen lisäksi auditorio ja Kansalaisopiston tiloja. Varsinaisen koulun ohella Aarne Ervin suunnittelemaan rakennuskokonaisuuteen kuuluu Atriumkoulu, jossa toimii koulun ruokala.


title: Kiiruun koulu

text: Ennen nykyistä rakennusta Someron yhteiskoulu toimi vuodesta 1927 lähellä Someron nykyistä kaupungintaloa sijainneessa puurakenteisessa vanhassa yhteiskoulussa, joka oli kunnostettu entisestä kulkutautisairaalasta. Sitä käytettiin opetukseen vielä myös uuden yhteiskoulun valmistuttua, kunnes se uuden kunnantalon valmistuttua sen viereen 1970-luvulla purettiin. Ennen uuden yhteiskoulun valmistumista käytettiin luokkahuoneina myös yhteiskoulun rehtorin Joel Vilkin omistaman läheisen Kiiruun talon tiloja.


title: Kiiruun koulu

text: 2000-luvulla koulua vaivasivat pahenevat sisäilmaongelmat ja syksyllä 2012 koulun kuntoa tutkinut työryhmä esitti yksimielisesti koulun purkamista ja uuden koulun rakentamista. Turun maakuntamuseo ja Varsinais-Suomen Ely-keskus olivat koulun vanhan osan suojelun kannalla. Maakuntamuseo myös arvosteli koulun vanhaan osaan tehtyjä muutoksia, tehtyä kuntoselvitystä ja siinä esitettyjä arvioita arkkitehtin Aarne Ervin omasta käsityksestä koulurakennuksen merkityksestä. Samaan aikaan kerrottiin, että joukko Someron Pitkäjärven vanhempia haluaa lastensa siirtyvän yläasteen kouluun naapurikuntaan Koskelle. Syyskuussa 2013 Someron kaupunki sai Kiiruun koululle purkuluvan huolimatta maakuntamuseon vastustuksesta. Someron kaupungin rakennustarkastaja teki päätöksen purkamisesta 13. syyskuuta 2013. Syksyllä 2013 koulu asetettiin opettajien ja oppilaiden lisääntyneen oireilun takia käyttökieltoon samalla kun tilapäisiä väistötiloja pystytettiin koulun läheisyyteen. Koulun purku alkoi lokakuussa 2014.


title: Kiiruun koulu

text: Uuden koulun suunnittelu samalle tontille aloitettiin vuonna 2014. Syksyllä 2014 esiteltiin suunnitellun uuden koulurakennuksen ensimmäisiä piirustuksia.


title: Kiiruun koulu

text: Tunnettuja Someron uudessa yhteiskoulussa tai myöhemmin Kiiruun koulussa opiskelleita ovat muiden muassa M. A. Numminen, Rauli "Badding" Somerjoki, Markku Toikka ja Minna Nikkanen.


title: Kiiruun koulu

text: Someron yhteiskoulun ja myöhemmin Kiiruun koulun tunnettuihin opettajiin kuuluu Someron yhteiskoulun rehtorina pitkään toiminut, myös esperantistina ja vapaan kasvatuksen puolestapuhujana tunnettu Joel Vilkki, jonka aikana koulun oppiaineena oli esperanto. Vilkin aikana koulun opettajina olivat muiden muassa kirjailija Sampo Haahtela, kirjallisuudentutkija Vihtori Laurila, sarjakuvataiteilija Jussi Tuomolan isoisä Urho Tuomola ja somerolaisen kotiseututyön merkittävä vaikuttaja filosofian tohtori, kotiseutuneuvos Tapio Horila. Koulun myöhempiin tunnettuihin opettajiin kuuluu muiden muassa filosofian tohtori ja tietokirjailija Leeni Tiirakari.


title: In a Darkened Room

text: In a Darkened Room on yhdysvaltalaisen glam metal -yhtye Skid Row’n singlejulkaisu yhtyeen toiselta studioalbumilta "Slave to the Grind". Albumin neljästä singlestä tämä oli viimeinen.


title: Weesp

text: Weesp on kaupunki ja kunta Alankomaissa, Pohjois-Hollannin maakunnassa. Sen pinta-ala on 21,88 km², josta vesialuetta 1,33 km². Kunnan asukasluku oli elokuun 2017 lopussa 18 988.


title: Viinivaahtera

text: Viinivaahtera ("Acer circinatum") on pohjoisamerikkalainen vaahteroiden sukuun kuuluva lehtipuu. Sitä tavataan luonnonvaraisena mantereen länsiosassa vyöhykkeellä, joka ulottuu Brittiläisestä Kolumbiasta Kalifornian pohjoisosiin, korkeintaan 300 kilometrin päähän Tyynenmeren rannikosta. Sitä kasvatetaan myös koristekasvina.


title: Viinivaahtera

text: Viinivaahtera kasvaa tyypillisesti pensaskerroksessa isojen puiden alla ja jää 5–8 metriä korkeaksi pensasmaiseksi pikkupuuksi. Valoisissa paikoissa siitä saattaa tulla myös pieni yksirunkoinen puu. Kukat ovat viininpunaiset ja valkoiset, ja nuoret versot ja silmut saavat myös punertavan sävyn.


title: Wervershoof

text: Wervershoof on Alankomaiden entinen kunta Pohjois-Hollannin maakunnassa, Länsi-Frieslandin alueella. Sen pinta-ala oli 31,08 km², josta vesialuetta 7,62 km². Kunnan asukasluku oli syyskuun 2009 lopussa 8 776. Vuonna 2011 Wervershoof yhdistettiin Medemblikiin.


title: Wijdemeren

text: Wijdemeren on kunta Alankomaissa, Pohjois-Hollannin maakunnassa, Gooin alueella. Sen pinta-ala on 76,55 km², josta vesialuetta 28,46 km². Kunnan asukasluku oli syyskuun 2009 lopussa 23 406.


title: Wormerland

text: Wormerland on kunta Alankomaissa, Pohjois-Hollannin maakunnassa. Sen pinta-ala on 45,14 km², josta vesialuetta 6,35 km². Kunnan asukasluku oli syyskuun 2009 lopussa 15 877.


title: Lastenkulttuurin valtionpalkinto

text: Lastenkulttuurin valtionpalkinto on Taiteen edistämiskeskuksen (aiemmin Taiteen keskustoimikunnan) vuodesta 1981 myöntämä tunnustus ansioituneille lasten luovuutta edistäneille henkilöille. Vuonna 2018 palkinnon arvo oli 30 000 euroa.


title: Lastenkulttuurin valtionpalkinto

text: Yhteisöille jaettava vastaava lastenkulttuuripalkinto on Suomen opetus- ja kulttuuriministeriön jakama Lapsenpäivä-palkinto.


title: Lastenkulttuurin valtionpalkinto

text:
Lastenkulttuurin valtionpalkinnon lisäksi Suomen valtion kirjallisuustoimikunta jakoi 1970-luvun puolivälistä alkaen lastenkirjailijoille erityisiä lastenkirjallisuuden valtionpalkintoja, jotka yhdistettiin myöhemmin nuorten kirjallisuuden valtionpalkintojen kanssa. Vuoden 1993 valtionpalkintouudistuksen yhteydessä erilliset lasten ja nuorten kirjallisuuden valtionpalkinnot lakkautettiin.
työryhmä:työryhmä:


title: Deepolis

text: Deepolis on 3D-selainpeli, jonka julkaisija on Bigpoint. Deepolis julkistettiin joulukuussa 2008. Peli on saatavilla tällä hetkellä 20 eri kielellä.


title: Deepolis

text:
Peli voitti Red Dot -designpalkinnon (Communication Design) 2009 kategoriassa ”Digitaalipelit”. Deepolis on saanut maininnan saksalaisilta ryhmästä “Paras selainpeli vuonna 2009”
Deepoliksessa pelaaja toimii sukellusveneen komentajana ja hänen tehtävänään on upottaa toisten pelaajien aluksia ja suorittaa tehtäviä. Tästä saa kokemuspisteitä (KP), jotka takaavat etenemisen pelin eri tasoille. Pelaajilla on käytettävissään kolme erilaista vedenalaista maailmaa.
Pelaajat voivat muodostaa klaanin taistellakseen tietokoneen ohjaamia hahmoja tai muita klaaneja vastaan. Yksittäisen pelaajan on myös mahdollista nostaa omaa tasoaan.


title: Deepolis

text: Pelin päätarkoitus on voittaa "jackpot", joka parhaimmassa tapauksessa voi olla jopa 10000 euroa. Kaikki tähän taisteluun osallistuvat taistelevat toisiaan vastaan yhdellä tähän tarkoitukseen olevalla kartalla. Euroja saa kerättyä merenpohjasta löytyvistä esineistä. Jos pelaaja ei saa kerättyä koko summaa, niin hänellä on kuitenkin mahdollisuus voittaa se summa, jonka olet siihen mennessä saanut kerättyä.


title: Deepolis

text: Peli on maksuton, mutta pelaajat voivat ostaa erilaisia aluksia, aseita, varusteita tai ammuksia “helixillä”. Helix on pelivaluuttaa, jota voit ostaa oikella rahalla. Helixä voi hankkia myös keräämällä, suorittamalla erikoistehtäviä tai upottamalla muita aluksia. Ostotapoja on esim. puhelin, tekstiviesti, tilisiirto, luottokortti jne.


title: Deepolis

text: Pelissä on käytössä myös toinen pelivaluuttaa ”cel”. Myös sitä voi saada upottamalla muita aluksia tai keräämäällä. Cel-valuuttaa voi käyttää pelissä olevassa huutokaupassa.


title: Deepolis

text: Deepolis perustuu täysin Adobe Flashiin. Tämän tuloksena sinä voit pelata peliä ihan millä tahansa käyttävissä olevalla WWW-selaimella.


title: Aljošino

text: Aljošino (, karjalaksi "Ol’oššova") on kylä ja maalaiskunta Tverin alueen Rameškin piirissä Venäjällä. Aljošinon kylä sijaitsee 25 kilometriä Rameškista itään Iljinon, Builovon ja Kiveritšin välisen maantien varrella. Kylässä on asukkaita 195 ja kunnassa 1 167 henkeä (vuonna 2008).


title: Aljošino

text: Aljošinon kunta sijaitsee Bežetskin ylängön etelärinteellä Rameškin piirin keskiosassa. Se muodostettiin vuonna 2005 Aljošinon, Dijevon ja Pustoramenkan kyläkunnista. Nykyään kuntaan kuuluu 46 kylää. Pohjoisessa se rajoittuu Bežetskin piirin Žitištšin kuntaan, idässä Kiveritšin, kaakossa Ilgoštšin, etelässä Vednojen, lounaassa Zastolbjen, lännessä Nekrasovon ja luoteessa Zaklinjen kuntiin. Kunnan pinta-ala on 302,2 neliökilometriä. Pohjoisesta etelään sen jakaa Medveditsajokeen laskeva Ivitsa.


title: Aljošino

text: 1200–1300-luvuilla seutu kuului Novgorodin feodaalitasavallan Bežetskin ylängön Kamenskin staniin. Vuonna 1393 se liitettiin Moskovan suuriruhtinaskuntaan. 1500–1600-luvuilla seutu autioitui nälänhädän ja vihollisen hävitysten takia ja sinne muutti karjalaisia Ruotsin valloittamasta Käkisalmen läänistä. 1800-luvulla ja 1900-luvun alussa suurin osa nykyisen kunnan kylistä kuului Bežetskin kihlakunnan Aljošinon volostiin. Volostista ja sen asukkaista käytettiin karjalankielistä nimitystä "Alovońe". Vuosina 1937–1939 alue kuului Kalininin alueen Karjalaiseen kansalliseen piirikuntaan.


title: Aljošino

text: Vuonna 1859 kuntaan kuuluvissa kylissä oli 6 400 asukasta. Suurimmillaan, yli 10 000, väestö oli ennen toista maailmansotaa. Sodassa kylien asukkaista menehtyi 1105 henkeä. Kansallisuudeltaan kuntalaiset ovat venäläisiä ja karjalaisia. Vuoden 1989 väestönlaskennan mukaan venäläisiä oli 1288 ja karjalaisia 1130.


title: Aljošino

text: Seudun pääelinkeino on maatalous. Kunnan alueella toimii neljä maatalousyritystä, joiden keskuspaikat ovat Aljošinossa, Dijevossa, Pustoramenkassa ja Ustjugissa.


title: Kristillisdemokraattinen puolue (Alankomaat)

text: Kristillisdemokraattinen puolue (, CDA) on alankomaalainen kristillisdemokraattinen puolue. Kristillisdemokraattinen puolue perustettiin 11. lokakuuta 1980, kun kolme uskonnollissävytteistä puoluetta yhdistyi. Merkittävin näistä oli Katolinen kansanpuolue, joka oli ollut hallituksessa koko toisen maailmansodan jälkeisen ajan.


text: Muodostamisensa jälkeen puolue on ollut myös mukana useimmissa hallituksissa. Pääministereinä ovat toimineet:


title: Vilma Timonen

text: Vilma Timonen (s. 1977) on suomalainen kanteleensoittaja, säveltäjä ja Sibelius-Akatemian kansanmusiikin lehtori. Hän on valmistunut musiikin maisteriksi Sibelius-Akatemian kansanmusiikin osastolta vuonna 2004. Sitä ennen hän on opiskellut musiikkia Keski-Pohjanmaan Konservatoriossa.


title: Vilma Timonen

text: Timonen soittaa lukuisten produktioiden ohella pääasiassa omassa Vilma Timonen Quartetissaan (VtQ). Yhtye yhdistelee kanteleen ikiaikaista sointia nykyaikaiseen jazziin ja fuusioon. Yhtyeessä soittavat Timosen lisäksi basisti Jaakko Kämäräinen, lyömäsoittaja Tuomas Timonen ja kitaristi Topi Korhonen.


title: Vilma Timonen

text: VtQ:n "Forward" palkittiin vuoden 2010 Emma-gaalassa vuoden 2009 parhaana etnoalbumina.


title: Plastic Maailma

text: Plastic Maailma on suomalaismuusikko Paroni Paakkunaisen albumi vuodelta 1971. Se oli ensimmäinen Suomessa apurahan turvin toteutettu rocklevy. Levyn julkaisi Scandia-Musiikki.


title: Plastic Maailma

text: Kyseinen LP on ollut jo pitkään keräilyharvinaisuus, minkä hyväkuntoisen kappaleen arvo on satoja euroja. Ensimmäisen, pitkään toivotun CD-painoksen levystä julkaisi Rocket Records 27. tammikuuta 2010.


title: Erkki Rankaviita

text: Erkki Rankaviita (1927 Karijoki – 23. helmikuuta 2009) oli suomalainen kansanlaulaja. Hänelle myönnettiin vuonna 1989 Kaustisen kansanmusiikkijuhlilla mestaripelimannin arvo. Elävän arkiston esittelyssä toimittaja Jukka Lindfors luonnehti Rankaviidan jatkaneen humoristisen rekilaulun ja kansanomaisen kupletin perinnettä.


title: Erkki Rankaviita

text: Rankaviidan esityksiä on taltioitu vähän. Vuonna 1987 hän levytti yhdessä Tallarin kanssa LP:n. Vuonna 1996 oli vuorossa yhteistyö uuden aallon folktähtien Kimmo Pohjosen ja Arto Järvelän kanssa, levyn nimi on "Erkki Rankaviita & Pinnin Pojat".


title: A. Suojärvi & Kumpp.

text: A. Suojärvi & Kumpp. Ky eli Suojärvi oli vuosina 1925–1985 Pirkkalan, Tampereen ja osittain Lempäälän alueella toiminut linja-autoyritys. Suojärvelle kuuluivat Tampereen lähiliikennereitit 60-69. Vuonna 1985 Suojärvi siirtyi Väinö Paunun omistukseen.


title: A. Suojärvi & Kumpp.

text:
Antti Suojärvi (s. 1903) aloitti liikennöintiuransa kotikunnassaan Pirkkalassa (silloin Etelä-Pirkkala) taksiautoilijana kotiuduttuaan varusmiespalveluksesta vuonna 1923. Hänen kaksoisveljensä Matti Suojärvi aloitti linja-autoliikenteen Pirkkalasta Tampereen Keskustorille vuonna 1925 ja myös Antti Suojärvi siirtyi linja-autoliikenteen pariin samalle linjalle vuonna 1926. Ensimmäinen vuoro Tampereelle lähti veljesten kotoa Pirkkalan Sionkylästä läheltä nykyistä Tampere-Pirkkalan lentoasemaa. Vuosina 1930–1933 Antti Suojärven yhtiökumppanina oli Kustaa Laakso, kun taas Matti Suojärvi muodosti Oskari Ojasen kanssa yhtymän Etelä-Pirkkalan Auto. Vuonna 1933 Antti ja Matti Suojärvelle myönnettiin yhteinen liikennelupa viidelle linja-autolle Pirkkalan ja Tampereen välisellä linjalla. Samana vuonna veljesten kilpailijaksi Tampereen ja Härmälän välille tuli Väinö Paunu. Vuodesta 1934 lähtien Suojärven veljekset hoitivat yksin Pirkkalan linja-autoliikennettä Oskari Helmisen linjojen siirryttyä heidän nimiinsä. Helminen oli alkanut liikennöidä Lempäälästä Säijän ja Pirkkalan kautta Tampereelle vuonna 1930.
Talvisodan alettua molemmat veljekset joutuivat rintamalle, jolloin myös heidän linjaliikenteensä jouduttiin supistamaan hoidettavaksi kolmella autolla. Sota- ja pula-ajan pitkittyessä liikenteeseen jäi lopulta vain yksi auto. Antti Suojärvi joutui ottamaan vastuun koko yrityksestä Matti Suojärven kuoltua vuonna 1944. Tunnustuksena kotiseudun ja sen talouselämän hyväksi tekemästään työstä Antti Suojärvi valittiin Pirkkalan Vuoden yrittäjäksi vuonna 1979. Vuoden 1985 lopussa Suojärven yritys ja sen omistamat 18 linja-autoa sekä autohalli- ja korjaamorakennus siirtyivät Väinö Paunulle, jonka liikennekenttään Pirkkalan suunta luontevasti sopi.


title: Sergei Paradžanov

text: Sergei Iosifovitš Paradžanov (, ; 9. tammikuuta 1924 Tbilisi – 21. heinäkuuta 1990 Jerevan) oli armenialaissyntyinen neuvostoliittolainen elokuvaohjaaja ja taiteilija. Paradžanovia on pidetty yhtenä elokuvataiteen suurimmista nimistä, mutta vain hyvin suppea yleisö tuntee hänen omaperäiset teoksensa.


title: Sergei Paradžanov

text: Sergei Paradžanov syntyi armenialaiseen perheeseen Neuvostoliittoon kuuluneen Georgian pääkaupungissa. Hän opiskeli Tbilisin rautatie-instituutissa ja konservatoriossa. Vuonna 1945 hän pääsi Neuvostoliiton elokuvakouluun VGIK:iin, jossa hän opiskeli Igor Savtšenkon ja Oleksandr Dovženkon johdolla. Vuonna 1947 Paradžanov pidätettiin syytettynä homoseksuaalisuudesta. Vuonna 1950 hän nai tataaritytön, jonka tämän sukulaiset murhasivat.


title: Sergei Paradžanov

text: Paradžanov valmistui VGIK:istä vuonna 1951. Hänen ensimmäinen ohjaustyönsä oli kurssityöhön perustunut "Andriješ" (1955). Vuonna 1956 Paradžanov meni naimisiin ukrainalaisen Svetlana Štšerbatšukin kanssa, jonka kanssa hänellä on yksi lapsi. Pariskunta erosi vuonna 1962.


title: Sergei Paradžanov

text: Paradžanov kuvasi Ukrainassa kolme dokumenttielokuvaa, komedian "Perši porubok" (”Huippujätkä”, 1958), elokuvat "Ukrajinska rapsodija" (”Ukrainalainen rapsodia”, 1961) ja "Kvitka na kameni" (”Kukka kivellä”, 1962). Hänen läpimurtoteoksensa oli ukrainalaiseen kansanperinteen aiheisiin perustuva, hutsulimurteella kuvattu ”Menneitten sukupolvien varjot” ("Tini zabutyh’ predkiv", 1964). Elokuva sai suuren kansainvälisen arvostelumenestyksen. Sosialistisen realismin kaanoneiden rikkominen johti kuitenkin ohjaajan seuraavan elokuvan "Kyjivski freski" (”Kiovan freskot”) kieltämiseen.


title: Sergei Paradžanov

text: Vuonna 1966 Paradžanov muutti Armeniaan, jossa hän kuvasi keskiaikaisesta armenialaisrunoilijasta Sajat Novasta kertovan samannimisen elokuvan. Ideologisista syistä ohjaaja joutui muuttamaan elokuvaansa ja antamaan sille nimen ”Granaattiomenan väri”. Sergei Jutkevitšin muokkaama sensuroitu versio (1969) joutui sekin pitkäksi aikaa hyllylle.


title: Sergei Paradžanov

text: Joulukuussa 1973 Paradžanov pidätettiin Kiovassa syytettynä homoseksualismista ja seuraavana vuonna hänet tuomittiin viideksi vuodeksi vankilaan. Ulkomaiset kulttuurivaikuttajat kampanjoivat ohjaajan puolesta, ja ranskalainen kirjailija Louis Aragon pyysi henkilökohtaisesti Leonid Brežneviltä hänen vapauttamistaan. Paradžanov pääsi vankilasta vuoden 1977 lopussa. Ohjaaja palasi Tbilisiin, jossa hän jatkoi työtään omaperäisenä kuvataiteilijana. Vuonna 1982 Paradžanov pidätettiin uudestaan syytettynä lahjonnasta, ja hän vietti lähes vuoden paikallisessa vankilassa.


title: Sergei Paradžanov

text: Vuonna 1984 Paradžanov ohjasi Georgiassa elokuvan ”Linnakkeen legenda” ("Ambavi Suramis tsikhisa"). Hänen ensimmäinen taidenäyttelynsä järjestettiin Tbilisissä vuonna 1985. Vuonna 1988 ohjaaja kuvasi Azerbaidžanissa Mihail Lermontovin teokseen perustuvan elokuvan ”Ašik-Kerib – satu rakastuneesta ašugista” ("Ašiki Keribi"). Vuonna 1989 Paradžanov alkoi kuvata kesken jäänyttä omaelämäkerallista elokuvaa "Khostovanank" (”Tunnustus”). Ohjaaja kuoli syöpään 66 vuoden ikäisenä.


title: Seututie 282

text:
Seututie 282 on seututie Lounais-Hämeessä. Tie erkanee kantatieltä 52 Someron Pikku-Joensuussa, risteää valtatien 2 kanssa Forssan Kassimäessä ja päättyy valtatielle 10 Forssassa. Vuoteen 1996 tien alkuosa valtatielle 2 oli osa maantietä 280, mutta muodostettiin omaksi seututiekseen kun kantatiehen 52 liitettiin maantie 240 Salosta Somerolle, osuus maantiestä 280 Somerolla ja maantie 2803 Somerolla ja Jokioisilla. Aiemmin tie yhtyi valtatiehen 2 Tammelan Häiviässä, mutta liittymäjärjestelyjen myötä tie oikaistiin Forssan Kassinmäkeen ja siihen tuli kuulumaan myös Forssan katuverkkoon kuuluva osuus.
Tie alkaa Someron Joensuun kylästä ja jatkuu Someron Laitiaisten kulmakunnan kautta Tammelan Torrolle ja ylittää Torronsuon Torronsuon kansallispuistossa. Suon pohjoispuolella tie kulkee Tammelan Talpian, Sukulan ja Häiviän kylien kautta, risteää valtatien 2 kanssa Forssan Kassinmäessä ja jatkuu osana Forssan katuverkkoa valtatielle 10. Tien osoitenimenä Somerolla on "Laitiaistentie" ja Tammelassa "Somerontie" sekä "Tupasuontie". Forssassa taajaman ulkopuolella tien nimi on "Tupasuontie", taajamassa tiehen kuuluvia katuja ovat "Loimalammintie", "Finlaysonintie", "Oikokatu", "Kauppakatu" ja "Turuntie". Turuntie on "Kartanonkadun" ja "Hämeentie"n ohella merkittävimpiä Forssan taajaman pääväyliä.


title: Seututie 282

text: Tien uusin ja samalla myös hyväkuntoisin osuus, oikaisu Tammelan Sukulasta Forssan Kassimäkeen oli pitkään tiennimetön, mutta on sittemmin nimetty "Tupasuontieksi".


title: Seututie 282

text: Ennen nykyisen valtatien 2 valmistumista noin kilometrin osuus tiestä Someron Pikku-Joensuussa kuului valtatiehen 2.


title: José G. Tello

text: José G. Tello on amerikkalaistunut perulainen lintutieteilijä.


title: José G. Tello

text: Tello on kotoisin Limasta, missä hän suoritti biologian kandidaatin tutkinnon Universidad Ricardo Palmassa vuonna 1992. Hän muutti Yhdysvaltoihin 1993, suoritti ekologian, evoluution ja luokittelun maisterin tutkinnon Missouri-St. Louisin yliopistossa 1996, ja väitteli filosofian tohtoriksi ekologiasta ja evoluutiosta Illinois'n yliopistossa Chicagossa 2004. Väitöksen jälkeen Tello muutti New Yorkiin American Museum of Natural Historyn Chapman-tutkijaksi (postdoctoral fellow). Vuonna 2008 Tello sai biologian apulaisprofessorin viran Long Islandin yliopistosta New Yorkista.


title: José G. Tello

text: Tello tutkii neotrooppisen alueen linnuston monimuotoisuutta ja eliömaantiedettä, varpuslintujen luokittelua ja evolutiivisia suhteita, sekä alueen lintujen ekologian ja käyttäytymisen evoluutiota.


title: José G. Tello

text: Tello oli yksi uuden riippukaijalajin "Loriculus camiguinensis" löytäjistä ja nimeäjistä vuonna 2006.


title: Hirmulinnut

text: Hirmulinnut ("Phorusrhacidae") oli lintuihin kuulunut heimo, johon kuului joukko suurikokoisia lihaa syöneitä lajeja. Ne kehittyivät paleoseeni-ajan Etelä-Amerikassa, jossa ne olivat pitkään muutamien pussieläinlajien ohella hallitsevia petoeläimiä. Hirmulintujen koko vaihteli yhdestä metristä kolmeen metriin. Suuressa Amerikan eläimistönvaihdossa noin 3 miljoonaa vuotta sitten ne olivat ainoita suuria Etelä-Amerikasta lähtöisin olleita petoeläimiä, jotka levisivät onnistuneesti Pohjois-Amerikkaan. Niiden on usein väitetty selvinneen Amerikassa ihmisten tuloon saakka, mutta niiden jäännöksistä tehtyjen arvioiden mukaan viimeinen laji, "Titanis", hävisi noin 1,8 miljoonaa vuotta sitten. Vuonna 2006 löydetyn hirmulintulaji "Kelenken" kallo on suurin koskaan löydetty linnun kallo: se on 71 senttimetriä pitkä, josta nokan osuus on 46 senttimetriä.


title: Hirmulinnut

text: Hirmulinnut on perinteisesti luokiteltu kuuluviksi kurkilintuihin, mutta myös kokonaan uuden lahkon perustamista on ehdotettu. Herculano Alvarengan ja Elizabeth Höflingin vuonna 2003 tekemän jaon mukaan hirmulintuihin kuuluu 5 alaheimoa, 14 sukua ja 18 lajia.


title: Hirmulinnut

text: alaheimo Brontornithinae


title: Hirmulinnut

text: alaheimo Phorusrhacinae


title: Hirmulinnut

text: alaheimo Patagornithinae


title: Hirmulinnut

text: alaheimo Psilopterinae


title: Hirmulinnut

text: alaheimo Mesembriornithinae


title: Murrow’s Boys

text: Murrow's Boys tai The Murrow Boys on nimitys, jota käytetään radiotoimittajajoukosta, jonka CBS palkkasi radion uutistoimitukseensa Edward R. Murrow'n aloitteesta. Toimittajat palkattiin hieman ennen toista maailmansotaa tai sen aikana, pääasiallisena tarkoituksenaan raportoida tapahtumista Euroopassa. Murrow valitsi henkilökohtaisesti yksitoista toimittajaa, joista kymmenen oli miehiä ja yksi nainen:Toimittajien valintakriteereinä olivat muun muassa asiantuntemus, suhteet, kielitaito ja valmius mahdollisesti vaarallisiinkin tehtäviin. Aikaisempi radio- tai edes toimittajakokemus ei ollut välttämätön, josta asiasta CBS:n johto oli aluksi eri mieltä Murrow'n kanssa. Sodan alkuvaiheen jälkeen monet toimittajista siirtyivät Euroopan ulkopuolle seuraamaan sotatapahtumia. Esimerkiksi Cecil Brown siirtyi Pohjois-Afrikkaan, Eric Sevareid Aasiaan ja Winston Burdett Irakiin ja Iraniin.


title: Murrow’s Boys

text: Sodan jälkeen Murrow järjesti vielä CBS:n palveluksessa olleille toimittajille hyvän aseman talon sisältä. Monet heistä kirjoittivat muistelmateoksia kokemuksistaan sotavuosilta ja useista tuli vaikutusvaltaisia televisiotoimittajia.


title: Ludwig Thienemann

text: Friedrich August Ludwig Thienemann (25. joulukuuta 1793 Freiburg-in-Unstrut, Saksa – 24. kesäkuuta 1858 Dresden) oli saksalainen lääkäri ja luonnontieteilijä.


title: Ludwig Thienemann

text: Thienemannin vanhemmat olivat Johann August Thienemann (1749-1812) ja Johanne Eleonora Friederike Schreiber (1757-1809). Hän väitteli lääketieteen tohtoriksi 1819 ja matkusteli laajalti Euroopassa, myös Islannissa. Hän julkaisi matkakertomuksiaan vuosina 1824-1827. Vuonna 1822 hän asettui Leipzigiin ja sai eläintieteilijän ja konservaattorin viran Dresdenin yliopiston luonnonhistoriallisesta museosta vuonna 1825. Hän perusti lintutieteellisen aikakauslehden "Rhea"n, josta julkaistiin kaksi numeroa 1846 ja 1849.


title: Ludwig Thienemann

text: Thienemann nimesi joitakin uusia hyönteislajeja ja linnuista kiirunan ("Lagopus muta") alalajin "helvetica".


title: Leimupuut

text: Leimupuut ("Brachystegia") on trooppisessa Afrikassa kasvavien, hernekasveihin kuuluvien puiden suku. Ne ovat miomboksi kutsutun savannityypin valtakasveja.


title: Leimupuut

text: Alueilla, missä maaperä on kosteinta ja viljavinta, puut voivat kasvaa 20 m korkeiksi, mutta usein ne jäävät alle kymmenmetrisiksi. Puut tiputtavat lehtensä kuivan kauden ajaksi. Uudet lehdet puhkeavat ilman lehtivihreää, ruskean ja punertavan sävyisinä.


title: Leimupuut

text: Leimupuita käytetään polttopuina ja lääkkeinä. Niiden sisäkuoresta tehdään köysiä. Lehtiä syötetään karjalle, ja typpeä sitovina hernekasveina leimupuut parantavat maaperää.


title: Cheryl

text: Cheryl Ann Tweedy eli Cheryl (s. 30. kesäkuuta 1983 Newcastle upon Tyne, Englanti, Yhdistynyt kuningaskunta) on englantilainen poplaulaja. Avioliittojensa myötä hänet on tunnettu myös nimillä Cheryl Cole ja Cheryl Fernandez-Versini.


title: Cheryl

text: Cheryl oli "" -kykyjenetsintäohjelman kautta perustetun Girls Aloud -yhtyeen jäsen vuosina 2002–2013. Ensimmäisen sooloalbuminsa, nimeltään "3 Words", hän julkaisi vuonna 2009. Albumi oli kahden viikon ajan Britannian albumilistan kärjessä. Hän on myös toiminut yhtenä "The X Factor" -kykyjenetsintäohjelman tuomareista vuodesta 2008. Vuonna 2010 hän julkaisi toisen sooloalbuminsa "Messy Little Raindrops".


title: Cheryl

text: Cheryl oli naimisissa jalkapalloilija Ashley Colen kanssa vuosina 2006−2010. Liitto päättyi Cherylin saatua selville Colen pettäneen häntä. Heinäkuussa 2014 hän avioitui Jean-Bernard Fernandez-Versinin kanssa, mutta he erosivat 2016. Samana vuonna Cheryl alkoi seurustella One Direction -yhtyeestä tunnetun laulajan Liam Paynen kanssa, ja maaliskuussa 2017 he saivat pojan. Cheryl ja Payne erosivat heinäkuussa 2018.


title: Cheryl

text: Cheryl sairastui malariaan kesällä 2010 ja oli lähellä menehtyä.


title: Kanelipeukaloiset

text: Kanelipeukaloiset ("Cinnycerthia") on peukaloisten heimoon kuuluva varpuslintusuku. Kanelipeukaloisten sukuun kuuluu BirdLifen mukaan neljä lajia. Joissain lähteissa sukuun luetaan kuuluvaksi vain kaksi lajia.


title: Kiinnisidottu

text: Kiinnisidottu on Liisamaija Laaksosen käsikirjoittama 3-osainen draamasarja. Sarjan on ohjannut Åke Lindman ja musiikin on säveltänyt Lasse Mårtenson. Sarja esitettiin ensimmäisen kerran Yle TV1:ssä vuonna 1994. Sarjan pääosissa ovat Kaija Pakarinen, Aarno Sulkanen, Asko Sahlman ja Maija-Liisa Peuhu.


title: Kiinnisidottu

text: Sarja kertoo keski-ikäisestä naisesta nimeltään Henna, joka asuu pienessä pohjoiskarjalaisessa kylässä, jossa hän hoitaa liikuntakyvytöntä äitiään. Henna on naimaton, vaikka kylän miehet katselevat häntä, ja häntä jopa kositaan. Hän on luopunut omista unelmistaan äitinsä tähden. Kun äiti viimein kuolee, ovat edessä suuret päätökset.


title: Kiinnisidottu

text: "Elävän kuvan vuosikirjassa 1995" Petri Kemppinen pitää "Kiinnisidottua" vuoden 1994 parhaana suomalaisena televisiotuotantona. Hän kutsuu sitä suomalaisen naisen myytiksi: ”uhrautuvasta katkeruudesta hienouteen siihen on koottu kaikki ne uskomukset jotka suomalaisen naisen elämään liittyvät”.


title: Ilpo Kallio

text: Ilpo Kallio on suomalainen rumpali. Kallio kuului Rauno Lehtisen 1962 perustamaan The Vostok All Starsin ydinryhmään, joka oli dixieland-tyyppinen instrumentaalimusiikkia levyttänyt studiokokoonpano. Hän oli Eino Grönin ensimmäisen orkesterin rumpali. Gramex selvitti 2007 Suomen ahkerimmat studiomuusikot, ja Kallio oli neljäs.


title: Ilpo Kallio

text: Ilpo Kallio on Porin jazzelämän ydinryhmää. Hän oli perustamassa The Jazz Society of Pori -yhdistystä, jonka taiteellinen johtaja hän on. Hän ja Jouni Hokkanen pyörittivät jami-iltoja ravintola Selkämeressä sen toiminnan turvaamiseksi. Hän on toiminut opettajana Porin konservatoriossa Hänellä on yhtye Ilpo Kallio Swingtet.


title: Kerttupeukaloiset

text: Kerttupeukaloiset ("Odontorchilus") on peukaloisten heimoon kuuluva varpuslintusuku. Kerttupeukaloisten sukuun kuuluu BirdLifen mukaan kaksi lajia.


title: Jylkynkangas

text: Jylkynkangas, 'Jylkkäri', 'Jylkky', on pientaloalue Oulun kaupungin pohjoisosassa Kuivasjärven kaupunginosassa Kaijonharjun suuralueella. Matkaa Oulun keskustaan on yhdeksän kilometriä. Luonnonläheisellä alueella on kuntopolku, leikkipuisto, kirjastoauton pysäkki ja muut lähipalvelut kilometrin päässä Kuovitiellä. Viiden kilometrin säteellä Jylkynkankaasta on yliopisto, lukio, apteekki, posti, terveysasema, neuvola, kirjasto, marketit, jäähalli ja liikuntahalli.


title: Jylkynkangas

text: Jylkynkangas sijaitsee suurten metsien reunassa, lämpimällä, aurinkoisella mäen rinteellä. Alueen metsä on hyväpuustoinen ja tontit ovat väljiä. Omakotitaloja on parisataa ja rivi- ja luhtitaloyhtiötä parikymmentä.


title: Jylkynkangas

text: Alueen keskellä puistometsässä sijaitseva Jylkynrinteen leikkipuisto vihittiin käyttöön 9.6.2007. Leikkipuistossa on kaksi erikokoista liukumäkeä, monenlaisia keinuja, karuselli ja hiekkalaatikko. Jylkynrinteen leikkipuiston pulkkamäesta lasketaan usein talvella. Myös Urpiaisen leikkipuisto Oinaansuolla on kävelymatkan päässä.


title: Jylkynkangas

text: Jylkynkangasta kiertävä kunto- ja hiihtolatu on osa kymmenien kilometrien mittaista latuverkostoa. Parin kilometrin päässä on Auran majan latukahvila.


title: Jylkynkangas

text: Jylkynkankaalla sijaitsee myös legendaarinen pysäkki, jolla paikalliset alkoholistit kokoontuvat satunnaisesti.


title: Jylkynkangas

text: Jylkynkaan läpi kulkee kevyen liikenteen väylä, joka on osa kaupungin kattavaa pyörätieverkostoa. Oinaansuo, Pöllönkangas, Kuivasjärvi ja Ahvenoja ovat kävelymatkan päässä Jylkynkankaalta. Pyöräilymatkan päässä ovat Kaijonharju ja Oulun yliopiston kampusalue Linnanmaalla. Muista työssäkäyntialueista Teknologiakylä ja Rusko ovat reilun viiden kilometrin päässä. Matkaa keskustaan on yhdeksän kilometriä. Koskilinjojen linja-autolla numero 1 pääsee Oulun keskustaan ja takaisin.


title: Jylkynkangas

text: Kirjastoauto käy viikoittain Jylkynkankaalla. Kilometrin päässä Pöllönkankaan Kuovitiellä sijaitsevat koulu, päiväkoti, alaluokkalaisten iltapäiväkerho, kauppa, ravintola ja parturi-kampaamo. Useat urheiluseurat järjestävät ohjattua liikuntaa Pöllönkankaan koulun tiloissa.


title: Jylkynkangas

text: Kahden kilometrin päässä Kuivasjärvellä sijaitsee päiväkoti, seurakuntakoti ja kauppa. Kuivasjärven koulun tiloissa on tarjolla urheiluseurojen järjestämää liikuntaa.


title: Jylkynkangas

text: Neljän kilometrin päässä Kaijonharjussa sijaitsevat muun muassa terveysasema, neuvola, kirjasto, nuorisotila, apteekki, posti, kioski, parturi-kampaamo sekä useita kauppoja ja ravintoloita. Oulun yliopiston Linnanmaan kampusalue sekä lähin lukio sijaitsevat reilun neljän kilometrin päässä Jylkynkankaalta. Viiden kilometrin säteellä on hyvät palvelut, kuten marketit, huonekaluliike, ravintoloita, Linnanmaan liikuntahalli ja Linnanmaan jäähalli.


title: Jylkynkangas

text: Vuonna 2007 Jylkynkankaalla oli 1155 asukasta. Alueella asuu paljon lapsiperheitä. Jylkynkangastoimikunta on järjestänyt Jylkynkankaan Jytäjäiset kesäisin ja soihtukulkueen adventin aikaan. Kevättalvella 2009 toimikunta järjesti ensimmäiset Jylkynkankaan hiihtokilpailut. Toimikunta julkaisee Jylkynkangs News - ilmaisjakelulehtistä.


title: Jylkynkangas

text: Jylkynkankaan rakentaminen aloitettiin vuonna 2003. Ennen vuotta 2003 alue oli kuivasjärveläisten marjametsää. 1961 Kuivasjärvi Jylkynkankaineen liitettiin osaksi Oulun kaupunkia. Ennen vuotta 1961 Kuivasjärvi kuului Haukiputaan kuntaan. Esiroomalaisella rautakaudella tai sitä myöhemmin Jylkynkankaalla on mahdollisesti sijainnut asuinpaikka. Lokakuussa 2001 Oulun yliopiston yleisen arkeologian laitoksen työryhmä löysi tutkimuksessaan asuinpakkaan viittaavan kiinteän muinaisjäännöksen Jylkynkankaalta.


title: Palmyrapalmut

text: Palmyrapalmut ("Borassus") on tropiikissa kasvavien korkeiden palmujen suku. Siihen kuuluu kuusi lajia, jotka kasvavat Afrikassa, Aasiassa ja Uudessa Seelannissa. Puut voivat kasvaa 30 metriä korkeiksi. Lehdet ovat puun latvassa. Ne kasvavat 2–3 metriä pitkiksi ja ovat viuhkan muotoisia. Kukat ovat tiiviinä nippuna.


title: Palmyrapalmut

text: "Borassus aethiopum" -lajia käytetään Afrikassa monipuolisesti: Sen juuria, kukkia ja hedelmiä syödään ja puuainesta ja lehtiä käytetään rakennusaineena.


title: Mosambikin maantiede

text: Mosambikin maantiedettä määrittelee sen sijainti Afrikan itärannikolla Intian valtamereen kuuluvan Mosambikin kanaalin rannalla. Mosambikia halkovat useat joet, joista merkittävin on Sambesi. Valtio on pinnanmuodoiltaan melko tasainen, vuoristoisia maita on vain lännessä ja pohjoisessa. Pinta-alaltaan Mosambik on 799 380 neliökilometriä.


title: Mosambikin maantiede

text: Mosambikin rajanaapureita ovat Tansania, Malawi, Sambia, Zimbabwe, Etelä-Afrikka ja Swazimaa.


title: Mosambikin maantiede

text: Mosambikin fyysisen maantieteen voi jakaa karkeasti kahteen alueeseen, jotka erottaa toisistaan Sambesi-joki. Sambesin eteläpuolella Mosambik on pääasiassa alankoa, mutta lännessä kohoaa Serra da Gorongosa -vuoristo, jossa on myös maan korkein vuori Monte Binga (2 436 metriä). Muita korkeita vuoria ovat mm. Monte Namúli (2 419 metriä) ja Serra Zuira (2 227 metriä), jotka ovat monien muiden massiivien tapaan Malawista jatkuvaa ylänköaluetta. Aivan maan eteläosassa on Maputonlahti, jonka rannalla myös maan pääkaupunki Maputo sijaitsee. Lahti on Afrikan itärannikon paras luonnonsatama.


title: Mosambikin maantiede

text: Sambesin pohjoispuolella on ylänköalue. Rannikolla on hiekkarantoja, joita rikkovat kalliot ja niemekkeet. Vähän matkan päästä rannikosta on monia saaria, joista osa on korallisaaria. Kapean rannikkokaistaleen jälkeen pohjoisosassa Mosambikia kohoaa laaja ylänköalue.


title: Mosambikin maantiede

text: Intian valtamereen laskee yli 50 jokea. Mosambikin keskiosaa hallitsee Sambesi, joka on Afrikan neljänneksi pisin joki. Sambesista Mosambikin puolella on noin 820 kilometriä ja siitä purjehduskelpoista on noin 460 kilometriä. Lähellä rannikkoa se virtaa kolme kilometriä leveänä. Sambesin pohjoispuolella merkittävimmät joet ovat Ruvuma ja Lugenda. Mosambikin eteläosassa sijaitsevat muun muassa Pungwe, Save, Komati ja Limpopo, joka on Afrikan kymmenenneksi pisin joki. Monet joista sopivat hyvin pienten veneiden käyttöön, mutta suuremmat laivat voivat vain purjehtia Sambesilla. Monien jokien vesimäärä vaihtelee selvästi sadekauden ja kuivan kauden aikana.


title: Mosambikin maantiede

text: Mosambikin alueella on kaksi suurta järveä. Njassajärvi on Afrikan kolmanneksi suurin järvi, josta noin kolmasosa on Mosambikissa ja loput Malawissa ja Tansaniassa. Järvi sijaitsee Ison hautavajoaman eteläosassa. Njassajärvi on erityisen kuuluisa kalalajeistaan. Järvessä on enemmän kotoperäisiä kalalajeja kuin missään muussa järvessä. Toinen suuri järvi Mosambikissa on Cabora Bassa, joka muodostui Sambesiin vuosina 1969–1974 tehdyn padon seurauksena. Se on pinta-alaltaan noin 2 590 neliökilometriä


title: Mosambikin maantiede

text: Mosambik on jaettu 10 maakuntaan ja pääkaupunkiin Maputoon, jolla on samat oikeudet kuin maakunnilla. Noin 40 prosenttia väestöstä asuu pohjoisen Zambezian ja Nampulan maakunnissa, joissa on valtion parhaat laidunmaat. Vastaavasti etelässä sijaitsevat Maputon ja Gazan maakuntien sisäosat ovat harvaan asuttuja.


title: Mosambikin maantiede

text: Vain 35 prosenttia Mosambikin väestöstä asuu kaupungeissa. Maassa on silti monia kaupunkeja. Pääkaupungissa Maputossa on noin miljoona asukasta, ja muita merkittäviä kaupunkeja ovat mm. Beira, Nampula, Chimoio ja Quelimane.


title: Mosambikin maantiede

text: Mosambikissa on trooppinen tai subtrooppinen meri-ilmasto. Mosambikin ilmasto ei kuitenkaan ole kostea, sillä vallitsevian tuulien takia kosteus yleensä kiertää valtion. Sademäärä vaihtelee huomattavasti alueittain. Pääkaupungissa Maputossa sataa vuodessa vain keskimäärin 760 millimetriä vuodessa, kun luoteiset ylänköalueet saavat kosteutta jopa 2 000 millimetriä vuodessa. Mosambikin eteläosassa kärsitään usein satoa heikentävää ja karjaa tappavaa kuivuutta. Joet kuitenkin tulvivat usein alueella, kuten esimerkiksi vuonna 2000.


title: Mosambikin maantiede

text: Ilmastollisesti Mosambik voidaan jakaa kolmeen alueeseen. Rannikkovyöhykeellä ja pohjoisen maakunnissa on kostea trooppinen ilmasto, etelän provinssien sisämaassa on kuiva trooppinen ilmasto ja lännen sekä lounaan vuoristoalueilla ilmasto on huomattavasti lauhkeampi.


title: Mosambikin maantiede

text: Alueellisen vaihtelun lisäksi Mosambikin ilmastoon vaikuttaa kaksi vuodenaikaa. Sadekausi on marraskuusta maaliskuulle, kun pidempi kuivakausi kestää huhtikuulta lokakuulle. Sadekautena maan eteläosan lämpötila vaihtelee tammikuussa 26–30 celsiusasteeseen ja pohjoisen ylänköalueilla 22–25 lcelsiusasteeseen. Kuivan kauden aikana heinäkuussa etelän lämpötila on noin 20 celsiusastetta ja pohjoisessa lämpötila on 11–15 celsiusastetta.


title: Mosambikin maantiede

text: Kasvillisuudeltaan Mosambik on enimmäkseen savannia, jolla kasvaa "Brachystegia"-suvun puita. Tätä niin sanottua Brachystegia-savannia on noin 70 prosenttia valtion pinta-alasta. "Brahycstegia"-suvun puita kasvaa muuallakin eteläisessä Afrikassa, mutta Mosambikissa puita on tiheämmässä ja ne kasvavat korkeammiksi. Mosambikin kuivimmissa osissa, Teten maakunnan eteläosissa ja Gazan maakunnan sisäosissa, merkittävin puu on mopanepuu. Akasioita puolestaan kasvaa etenkin maan eteläosissa ja pohjoisen jokien varsilla.


title: Mosambikin maantiede

text: Mosambikin rannikolla on tiheitä pensastoja ja palmuja. Erityisesti Sambesin laajan suistoalueen ja maan jokien tulvatasangoilla on ruohoalueita ja "Borassus"-suvun palmuja. Varsinaisia metsiä Mosambikissa on vain vähän. Näitä ovat kuitenkin sademetsät Gorongosan kansallispuistossa ja Zambezian maakunnan läntisillä ylänköalueilla sekä alankomaiden kuivametsät Cabo Delgadossa.


title: Mosambikin maantiede

text: Yhteensä Mosambikista on arvioitu löytyvän noin 5 600 kasvilajia, mutta todellinen luku lienee suurempi. Kotoperäisiä lajeja on noin 250, joista ainakin 50 kasvaa Chimanimanin vuoristoalueella.


title: Mosambikin maantiede

text: Mosambikin eläimistö on monimuotoinen, ja sen metsistä löytyy edelleen aiemmin tuntemattomia eläinlajeja. Eri lintulajeja on havaittu yli 750. Nisäkäslajeja on laskettu 195, matelijoita 228 ja sammakkoeläimiä 59 lajia.


title: Mosambikin maantiede

text: Mosambikin savanneilta löytyy samoja nisäkkäitä kuin muualtakin eteläisestä Afrikasta: afrikannorsuja, leijonia, leopardeja, kafferipuhveleita, virtahepoja, gnuita ja seeproja. Mosambikin merialueilla asuu pyöriäisdelfiinejä, ryhädelfiinejä, raitadelfiinejä, uhanalaisia dugongeja sekä useita valaslajeja, jotka käyttävät Mosambikin rannikkoa talvilisääntymisalueena. Lisäksi merivesiltä löytyy monia kilpikonnalajeja, kuten valekarettikilpikonnia, merinahkakilpikonnia, karettikilpikonnia ja etelänbastardikilpikonnia.


title: Mosambikin maantiede

text: Mosambikin kotoperäisiä tai lähes kotoperäisiä lintulajeja ovat bulbulirastas, harmaa-apali, kuurintatasku, oliiviselkäkutoja ja sammalkuhankeittäjä.


title: Karabin samopowtarzalny wz. 38M

text: Karabin samopowtarzalny wz. 38M (Kbsp wz.38M) on puolalainen itselataava sotilaskivääri. Puolalainen asesuunnittelija Józef Maroszek kehitti aseen ensimmäisen prototyypin vuonna 1934 ja sen varsinainen valmistus alkoi toisen maailmansodan alla vuonna 1938.


title: Karabin samopowtarzalny wz. 38M

text: Ennen sodan syttymistä asetta ehdittiin valmistaa ainoastaan noin 150 kappaletta. Valmistuneet kappaleet olivat Puolan armeijan joukkojen käytössä Natsi-Saksan Puolan offensiivin aikana. Kiväärin valmistus päättyi Saksan miehitettyä Puolan vuonna 1939.


title: Alma Engblom

text: Alma Engblom (18. helmikuuta 1856 Helsinki – 15. toukokuuta 1926 Turku) oli suomalainen taidemaalari, joka kävi Turussa Suomen taideyhdistyksen piirustuskoulua 1870-luvun puolivälissä.


title: Alma Engblom

text: Engblom aloitti taideopintonsa Robert Wilhelm Ekmanin johdolla, ja häntä pidettiin yhtenä tuon vuosikymmenen lupaavimpana taideopiskelijana. Säilyneiden töiden perusteella voidaankin katsoa hänen kuuluneen realismin alkavan kauden lupaaviin nuoriin taiteilijoihin. Vuonna 1879 Engblomille myönnettiin ulkomaanstipendi ja hän opiskeli muutamia vuosia Pariisissa. Palattuaan Turkuun Engblom maalasi 1880-luvulla muotokuvia, mutta joutui kuitenkin rahavaikeuksien takia luopumaan varsinaisesta taiteilijan urasta. Hän hankki sittemmin elantonsa piirustuksenopettajana, mistä syystä taiteellinen toiminta jäi vähäiseksi. Hän oli Maria Wiikin ja Amélie Lundahlin aikalaisia. Kuten useimmat tuon ajan naispuoliset taiteilijat, Engblomkin pysyi koko ikänsä naimattomana ja asui yhdessä leskiäitinsä kanssa.


title: Max Brooks

text: Maximillian Michael ”Max” Brooks (s. 22. toukokuuta 1972) on yhdysvaltalainen kirjailija ja käsikirjoittaja.


title: Max Brooks

text: Brooks toimi vuosina 2001–2003 käsikirjoittajana "Saturday Night Livessä". Hän on julkaissut kaksi kirjaa, joista molemmat käsittelevät zombeja. Ensimmäinen, vuonna 2003 julkaistu "Zombi – Taistelijan opas", on kevytmielinen kirja, jossa lukijalle opetetaan selviytymistaitoja taistelussa zombeja vastaan. "Sukupolvi Z – Zombisodan aikakirjat" on post-apokalyptinen teos, jossa haastatellaan lukuisia zombisodasta selvinneitä henkilöitä ympäri maailmaa. Kirjan pohjalta on filmatisoitu World War Z -elokuva.


title: Max Brooks

text: Brooks on naimisissa ja hänellä on vuonna 2005 syntynyt lapsi. Max on ohjaaja Mel Brooksin ja näyttelijä Anne Bancroftin ainoa lapsi.


title: Naskalipeukaloiset

text: Naskalipeukaloiset ("Hylorchilus") on peukaloisten heimoon kuuluva varpuslintusuku. Naskalipeukaloisten sukuun kuuluu BirdLifen mukaan kaksi lajia.


title: Seth Wähä

text: Seth Joel Wähä (6. toukokuuta 1888 Turku – 30. elokuuta 1958) oli suomalainen kuvataiteilija, joka kävi Turun Taideyhdistyksen piirustuskoulua vuosina 1913 – 1916 ja sen jälkeen Suomen Taideyhdistyksen piirustuskoulua 1916 – 1918. Hän debytoi vuonna 1918.


title: Seth Wähä

text: Seth Wähän vanhemmat olivat maalarimestari Johan Petter Wähä ja Vilhelmiina Juhanintytär. Hän oli aviossa Saima Elvira o.s. Granbom-Lahtosen kanssa. Wähä kuten useimmat taiteilijat hankki taiteen ohella elantonsa muusta työstä. Hän toimi kirjanpitäjänä, jota työtä hän teki melkein kuolemaansa asti vuosina 1918-1955.


title: Uusi Atlantis

text: Uusi Atlantis () on englantilaisen yleisneron ja valtiomiehen Francis Baconin vuonna 1627 julkaisema teos. Tässä kirjassaan Bacon kuvaa utopiaa eli täysin onnellista yhteiskuntaa.


title: Uusi Atlantis

text: "Uusi Atlantis" -kirja kuvaa Bensalemin saarta, missä asuu siveellisyys ja harmonia. Kehittynyt tiede hallitsee luontoa ja yhteiskuntaa. Bensalemin elämä suunnitellaan ja valvotaan tarkoin. Tästä vastaavat tieteilijät ja virkamiehet. Tieteilijöiden muodostamaa instituutiota kutsutaan teoksessa nimellä ”Salomonin talo” ("Salomon's house").


title: Jikji

text: Jikji eli "Munkki Baegunin antologia Suurten Pappien opetuksista Buddhan hengen tunnistamiseksi mietiskelemällä" on korealainen buddhalainen teos. Teos on painettu Goryeo-dynastian aikana vuonna 1377, ja se on maailman vanhin säilynyt kirja, joka on painettu käyttäen metallisia painolaattoja. UNESCO on sisällyttänyt "Jikjin" Memory of the World -ohjelmaan.


title: Jikji

text: "Jijki" painettiin Heungdeokin temppelissä 1377, 78 vuotta ennen Gutenbergin Raamattua, joka painettiin vuosina 1452–1455. Huomattava osa "Jijkjistä" on kadonnut ja vain sen viimeinen osa on säilynyt. Tätä kappaletta säilytetään Ranskan kansalliskirjastossa.


title: Jikji

text: "Jikjin" kirjoitti buddhalainen munkki Bagun (1298–1374, buddhalaiselta nimeltään Gyeonghan). Baegun työskenteli Angukin ja Shingwangin temppelien pääpappina Haejussa. "Jikji" julkaistiin kahtena osana Seongbulsanissa 1372. Baegun kuoli Chwiamin temppelissä Yeojussa 1374.


title: Jikji

text: "Jikji" muodostuu kokoelmasta otteita kunnioitetuimpien munkkien opetuksista useiden sukupolvien ajalta. Teos kirjoitettiin buddhalaisuuden oppaaksi. Teos kuvaa Japanin zen-buddhalaisuuden edeltäjän seonin perusteet.


title: Jikji

text: "Jikji" koostuu kahdesta osasta. Metallipainosta säilytetään Ranskan kansalliskirjastossa. Teoksesta on repeytynyt viimeisen osan ensimmäinen sivu. Chwiamsan temppelissä valmistettu puupainos "Jikjistä" on täydellinen kappale. Sitä säilytetään Korean kansalliskirjastossa, Jangsagakin ja Bulgapin temppeleissä sekä Korean akatemiassa.


title: Jikji

text: "Jikjin" viimeisellä sivulla on kuvattu sen painamisen tiedot. Teos valmistettiin kuningas U:n kolmantena vuonna (heinäkuussa 1377) Heungdeokin temppelissä Cheongjussa. Alun perin "Jikji" koostui kahdesta osasta ja yhteensä 307 luvusta, mutta metallipainoksen ensimmäinen osa on kadonnut.


title: Jikji

text: Baegunin oppilaat Seoksan ja Daldam auttoivat "Jikjin" valmistamisessa, samoin kuin naismunkki Myodeok.


title: Jikji

text: Säilynyt metallilaatalla painettu teos on kooltaan 24,6 × 17,0 cm.


title: Riihimäen Judoseura

text: Riihimäen Judoseura ry on vuonna 1976 perustettu judoseura.


title: Riihimäen Judoseura

text:
Riihimäen Judoseuran perustava kokous pidettiin 18.5.1976 Riihimäellä. Harjoituspaikkana toimi Pohjoisen koulun liikuntasali, jossa ensimmäiset harjoitukset pidettiin ilman mattoja. Aidot japanilaiset matot saatiin Työväen Urheilukeskuksen tuella.
Toiminta oli heti alussa vilkasta ja jäsenmäärä kasvoi vuoden lopussa jo lähes kuuteenkymmeneen. Seura myös järjesti leirikäyntejä muille paikkakunnille omia leirejä Riihimäellä.


title: Riihimäen Judoseura

text: Mattojen siirtely aina harjoitusten alussa lopussa oli työlästä ja mattoja kuluttavaa, joten seura pyrki löytämään uuden salin, missä olisi kiinteä tatami. Liikuntatoimiston avustuksella hankittiin uusi pehmeämpi tatami ja harjoituspaikaksi vaihtui maauimalan alapukusuojasta syksyllä 1980. Oman sali ja kiinteän tatamin myötä seuran jäsenmäärä oli muutaman vuoden päästä ennätyslukemissa, yli 150 jäsentä. Kahdeksankymmenluvun puolessa välissä alueleirejä järjestettiin myös Riihimäellä suurelle väkimäärälle melko ahtaassa Karan koulun liikuntasalissa.


title: Riihimäen Judoseura

text: Maauimalan mentyä remonttiin, joutui seura takaisin Pohjoiselle koululle v.1988. Ongelmat tilan käytön kanssa ja harjoitusten vetäminen ilman vastuu valmentajaa aiheuttivat sen, että toiminta hiipui lähes olemattomiin. Judoseura eli aallonpohjavaihetta historiassaan ja kävi tavallaan tyhjäkäynnillä. Maauimalan remontti kesti runsaan vuoden, jonka jälkeen seura muutti takaisin, kerrosta ylemmäs, painijoiden entisiin tiloihin. Myös toiminta alkoi pikkuhiljaa toipua.


title: Riihimäen Judoseura

text: Alusta alkaen jokavuotisten nuorten- ja aikuisten alkeis- ja jatkokurssien lisäksi seura piti itsepuolustuskursseja ja lukuisia judonäytöksiä myös Riihimäen ulkopuolella lähikunnissa. Seura osallistui aktiivisesti Judoliiton järjestämiin seminaareihin ja koulutustilaisuuksiin ja Uudenmaan piirin judojaoston toimintaan. Seura teki myös yhteistyötä muiden seurojen kanssa, mm. yhteisharjoituksia kolmen lähiseuran, Hyvinkään, Janakkalan ja Hämeenlinnan judoseurojen kanssa.


title: Riihimäen Judoseura

text: Seuran vetäjinä alkutaipaleella oli Erkki Parmansalo ja Pertti Mansikka. Apuvetäjistä tärkein oli Matti Höglund, joka ohjasi lähes kymmenen vuoden ajan kaikki peruskurssit ja harjoitukset.


title: Riihimäen Judoseura

text: Seuran tämän hetkisiä menestyneimpiä kilpajudokoita ovat moninkertaiset suomenmestarit Valtteri Jokinen ja Jaana Sundberg.


title: Riihimäen Judoseura

text:
Harjoitteluryhmät
Seuran harjoituspaikkana on Riihimäen Kamppailukeskus (Teollisuuskatu 10).


title: Valtiomies

text: Valtiomies on taitava valtiollinen johtohenkilö, joka on tehnyt pitkän poliittisen uran ja saavuttanut toimillaan yleistä arvostusta ja hyväksyntää. Valtiomiesteoiksi kutsutaan rohkeita ja pyyteettömiä ratkaisuja, jotka koituvat valtion tai kansakunnan suuremmaksi onneksi. Valtiomieheksi nimitetyt ovat usein poliitikkoja, joiden katsotaan valtaa käyttäessään uhranneen henkilökohtaisen tai ryhmäedun kansakunnan edun vuoksi. Valtiomiehen status edellyttää usein, että henkilö saa laajaa arvonantoa muiltakin kuin vain omalta poliittiselta taustaryhmältään tai puolueeltaan.


title: Yhdystie 2810

text: Yhdystie 2810 on Koskelta Somerolle johtava yhdystie Varsinais-Suomen maakunnassa Suomessa. Osoitenimenä tiellä on Koskella "Hämeentie" ja Somerolla "Turuntie". Tie on osa Turusta Hämeenlinnaan johtavaa, valtakunnalliseksi matkailutieksi ja valtakunnallisesti merkittäväksi rakennetuksi kulttuuriympäristöksi määriteltyä historiallista Hämeen Härkätietä.


title: Yhdystie 2810

text: Tie saa alkunsa Kosken keskustasta Koskelta Marttilaan johtavan, niin ikään Hämeen Härkätien reittiin kuuluvan yhdystien 2264 ja Koskelta Mellilään johtavan yhdystien 2260 risteyksestä. Sieltä se kulkee Kosken keskustaajamassa Tuimalan kylän halki, ylittää Paimionjoen Patakosken luona ja ohittaa Kosken kartanon ja Vähäsorvaston kylän, jonka luona siitä erkanee yhdystie 2805 Ypäjälle. Tämän jälkeen tie seuraa Paimionjoen etelärantaa Kosken Värmälässä.


title: Yhdystie 2810

text: Someron alueella tie kulkee Pitkäjärven kylässä ja ylittää Paimionjoen uudelleen Hovirinnan sillalla Hovirinnankosken luona Pitkäjärven länsipäässä lähellä Långsjön kartanoa. Pitkäjärven jälkeen tie seuraa Paimionjoen pohjoisrantaa ja sivuuttaa Åvikin kartanon Someron Sillanpään kylässä, kulkee edelleen jokea seuraten Someron Pyölin ja Lahden ja Pusulan kylien kautta Pusulanjärven pohjoisrantaa, läpi Rautelan kylän Rautelanjärven ja Saarentaanjärven pohjoispuolitse Someron Pappilan ja Jaatilan kylien kautta, ylittää Someron Kirkkojärveen laskevan Jaatilanjoen Someron Ruunalassa ja yhtyy kantatiehen 52 Someron Joensuussa. Jatkona sille Hämeen Härkätien reitillä on Somerolta Tammelan suuntaan johtava Yhdystie 2802.


title: Yhdystie 2810

text: Ennen nykyisen valtatien 10 valmistumista 1960-luvulla tie oli osa Turun ja Hämeenlinnan välistä valtatietä 10.


title: Yhdystie 2810

text: Kosken keskustassa tienvarren nähtävyyksiä ovat muun muassa vuonna 1935 valmistunut uusklassistinen Kosken kirkko, kuvanveistäjä Yrjö Liipolan museo, Paimionjoen partaalla sijaitseva vuonna 1777 rakennettu puinen kellotapuli, vieressä seurakunnan vanhassa lainamakasiinissa sijaitseva Museokahvila Kahviaitta sekä EU-hankkeena kunnostettu Myllyrannan koskialue Paimionjoen Patakosken luona. Santion nummella Vähänsorvaston kylässä tien varrella on Koskelaisseuran pystyttämä Marttilan taisteluun liittyneen Santion taistelun muistomerkki.


title: Yhdystie 2810

text: Somerolla tienvarren nähtävyyksiin kuuluvat muun muassa Långsjön kartanon vaahterakuja Härkätiellä Pitkäjärvellä ja Somero-seuran vuonna 1963 pystyttämät kuninkaankivet tien varren kievareissa ja kartanoissa yöpyneiden hallitsijoiden ja muiden merkkihenkilöiden muistoksi. Yhdystien 2801 osuudelle näistä osuvat muistokivet Långsjön kartanon, Hovirinnan kievarin, Åvikin kartanon, Lahden kartanon ja Someron Isopappilan risteyksissä. Vierailijoina ovat olleet muun muassa Ruotsin kuninkaat Juhana III, Kaarle-herttua, Kustaa II Aadolf, Aadolf Fredrik, Kustaa III ja kruunuprinssi Kustaa, Venäjän keisari Aleksanteri I, kenraalikuvernööri Platon Rokassovski, Hämeen läänin kuvernööri Otto Carl Rehbinder ja kenraali Carl Gustaf Armfelt. Someron museoista tien varrelle tai sen läheisyyteen osuvat Mäkilän traktorimuseo Someron Kärilän kylässä Pyölistä Kimalan suuntaan vievän tien varrella ja Someron torppamuseo Jaatilan kylässä Härkätien varressa Jaatilanjoen rannassa.


title: Cyna

text: Cyna (14. joulukuuta 1983 Puola – 14. toukokuuta 2007) oli kenttäratsastaja Piia Pantsun ratsu. Se oli ensimmäinen hevonen, jolla Pantsu kilpaili MM-tasolla.


title: Cyna

text: Puolassa syntynyt Cyna tuli Suomeen vuonna 1989. Se oli tummanruunikko, pienikokoinen tamma, jonka isä oli englannintäysiverinen. Suomeen tullessaan se oli lähes kouluttamaton. Sillä oli tehty laukkatreeniä, mutta este- tai kouluratsastukseen sitä ei oltu harjoitettu ollenkaan. Pantsu kilpaili sillä ensin Suomessa saavuttaen lukuisia sijoituksia ja voittoja. Cyna muutti Pantsun mukana Ruotsiin valmennettavaksi, ja kaudella 1994 ratsukko voitti muun muassa Krafft Cup -kenttäkilpailusarjan. Vuoden 1994 MM-kilpailuissa Haagissa ratsukko sijoittui viidenneksi ja seuraavana vuonna Roomassa neljänneksi.


title: Cyna

text: Cyna kantakirjattiin Suomessa vuonna 1989 ensimmäisellä palkinnolla. Se jätti kaksi jälkeläistä, jotka molemmat ovat tammoja. Vuonna 1997 syntynyt Cera (i. Master) myytiin Yhdysvaltoihin. Vuonna 2000 syntynty Zinnia (i. Robin Z) voitti junioreiden kenttäratsastuksen SM-kultaa 2008 Ann-Niina Kiviniityn ratsastamana.


title: Brooks

text: Brooks on anglosaksisissa maissa yleinen sukunimi, joka voi viitata mm. seuraaviin henkilöihin:


title: Spårvägens Idrottsförening

text: Spårvägens Idrottsförening on ruotsalainen urheilun yleisseura. Se perustettiin vuonna 1919 Tukholman raitiotieyhtiön työntekijöiden jäsenseuraksi nimellä "Stockholms Spårvägars Gymnastik- och idrottsförening". Aluksi toiminta keskittyi yleisurheiluun.


title: Spårvägens Idrottsförening

text: Nykyään Spårvägens Idrottsföreningiin kuuluu 14 varsinaisen jäsenseuran lisäksi ikäkausi- ja kuntourheiluseurat. Kun seura muutettiin vuonna 1991 liittomuotoiseksi, sen siihen saakka jaostoina toimineista lajiyhdistyksistä tuli uuden liiton itsenäisiä jäsenseuroja. Kolme aikaisemmin toiminnassa ollutta jaostoa on lakkautettu.


title: Spårvägens Idrottsförening

text: Spårvägens Idrottsföreningin menestyneimmät jäsenseurat ovat paini- ja uintiseurat, joiden jäsenet ovat voittaneet useita maailman- ja Euroopan-mestaruuksia.


title: Spårvägens Idrottsförening

text: Spårvägens Brottningsklubb perustettiin vuonna 1926 Stockholms Spårvägars Gymnastik- och idrottsföreningin painijaostoksi. Vuoden 1991 uudistuksessa se itsenäistyi omaksi seurakseen.Spårvägen Simförening perustettiin vuonna 1946. Sillä on omat hallit Vällingbyssä, Spångassa ja Tenstassa.


title: DFDS

text: DFDS A/S on tanskalainen logistiikkayhtiö, joka on keskittynyt merikuljetuksiin. DFDS toimii niin matkustaja- kuin rahtitavaraliikenteen parissa ja yhtiön päämarkkina-alue on Pohjois-Eurooppa.


title: DFDS

text: DFDS on syntynyt kolmen tanskalaisen varustamon yhteenliittymänä vuonna 1866. DFDS-nimi tulee lyhenteestä "Det forenede Dampskibs-Selskab" (). Yhteenliittymän taustalla ja DFDS:n perustajana toimi tanskalainen sijoittaja C. F. Tietgen. Yhtiön toiminta käynnistyi vuoden 1867 alusta yhteensä 19 aluksen voimin.


title: DFDS

text: Varustamo laajentui nopeasti ja 1800-luvun loppuun mennessä DFDS oli jo maailman kymmenen suurimman laivanomistajan joukossa. DFDS laajeni Amerikan-linjalle vuonna 1898 hankkimalla "Dampskibsselskabet Thingvallan". Amerikan-linjan matkustajamäärät alkoivat vähentyä merkittävästi 1920-luvulla Yhdysvaltojen otettua maahanmuuttokiintiöt käyttöön, joita se entisestään kiristi vielä 1930-luvulla. Toisen maailmansodan aikana DFDS menetti sotatoimissa ennen Tanskan miehitystä ja sen aikana yhteensä 31 alusta yli 300 ihmisen menettäessä henkensä.


title: DFDS

text: 1980-luvulla DFDS laajentui hankkimalla itselleen muun muassa saksalaisen Prinzenlinienin vuonna 1981 ja Tor Line Ab:n vuonna 1982. Sen jälkeen varustamo laajeni hankkimalla lukuisia eri huolintaliikkeitä, vuonna 1992 Danish Food Transportin, vuonna 1999 Dan Transport Holding A/S:n, vuonna 2001 Lithuanian Shipping Companyn, vuonna 2005 Lys Linen ja vuonna 2006 pahimman kilpailijansa Maerskin tytäryhtiö Norfolklinen konttitoiminnan. 17. joulukuuta 2009 DFDS ilmoitti ostavansa Maerskilta koko Norfolk Linen toiminnan aiemmin ostetun konttiliikenteen jatkoksi. Kauppa toteutettiin 170 miljoonan euron käteismaksuna ja loput kauppasummasta oli 28,8% DFDS A/S:n osakkeita.


title: DFDS

text: Norfolklinen oston jälkeen vuonna 2010 DFDS otti käyttöön nykyisen yritysrakenteensa, jossa konsernin liiketoiminnot on jaettu kahteen divisioonaan: "Shipping" ja "Logistics". DFDS:n liikevaihtosta noin 80 prosenttia tulee rahtikuljetuksista ja 20 prosenttia matkustajaliikenteestä. DFDS:n laivastoon kuului vuonna 2016 yhteensä 57 alusta.


title: Major Force

text: Major Force, oikealta nimeltään Clifford Zmeck on DC Comicsin kustantama sarjakuvahahmo, jonka loivat Cary Bates, Greg Weisman ja Pat Broderick. Hahmo teki ensiesiintymisensä Captain Atomin sarjakuvan kolmannen osan numerossa 12, vuonna 1988.


title: Major Force

text: Kersantti Clifford Zmeck oli sertifioitu psykopaatti, joka joutui ilmavoimien sotaoikeuteen vuonna 1969, jossa hänet tuomittiin murhasta elinkautiseen. Zmeck kuitenkin säästyi tuomiolta, kun projekti Atomi antoi hänelle uuden mahdollisuuden. Zmeck oli valittu koehenkilöksi, jossa tiedemiehet kokeilivat erään muukalaismetallin kestävyyttä ydinammuksen voimin. Ensimmäinen koehenkilö oli Nathanial Adam, jonka oletettiin menehtyneen räjähdyksen seurauksena. Tämän vuoksi Zmeck turvattiin kolminkertaisesti muukalaismetallilla ennen ydinammusta laukaistessa. Heidän projektinsa meni pieleen, kun oletettavasti Zmeck kuoli räjähdyksessä. Todellisuudessa räjähdyksen aiheuttama voima oli heittänyt hänet kvanttikentälle kauas tulevaisuuteen. Zmeck onnistui palaamaan takaisin omaan aikakauteensa huomatakseen muukalaismetallin yhdistyneen hänen kehonsa kanssa antaen supervoimia. Kenraali Wade Eiling värväsi Zmeckin uudeksi operatiiviksi. Samalla Yhdysvaltain ilmavoimien tiedemiehet asensivat kauko-ohjattavia laitteita hänen ihon alle, jotta he voisivat samalla pitää tarkkailun alla, mikäli Zmeck alkaisi käyttäytymään vihamielisesti. Myös teknikot tekivät oman tehtävänsä kaivertamalla laserin avulla metalliseoksen muistuttamaan asulta. Samalla Zmeck nimettiin koodinimellä Major Force.


title: Major Force

text: Sittemmin hän työskenteli hallitksen supersankarina, mutta osoittautui ajoittain vaaralliseksi voimiensa kera. Siitä huolimatta hän osoittautui arvookkaaksi aseeksi puolustaessaan planeettaansa Dominatorsien valloitukselta. Major Forcesta tuli kuitenkin myöhemmin Kapteeni Atomin arkkivihollinen petettyään hallituksen. Myös kenraali Eiling on ajoittain käyttänyt Major Forcea palkkasoturina.


title: Major Force

text: Major Force teki ensi esiintymisensä elokuvassa , jossa hänen roolinsa oli hyvin samankaltainen sarjakuvaversioon nähden. Pääosin Major Force toimi Kapteeni Atomin johtamassa Luthorin sankariryhmässä. Hän osoitti elokuvan aikana himoavansa murhaamista ja tappoi muun muassa Metallon. Major Force kuitenkin kuoli elokuvan puolessavälissä Power Girlin iskiessä häneen reiän, jonka seurauksena energiaa alkoi purkautua. Lopulta se aiheutti suuren räjähdyksen kun Kapteeni Atomi yritti suojella ihmisiä Mustan Salaman avulla imiessään energiaa pois. Lopulta jäljelle jäi vain rikkinäinen asu. Hahmon äänenä toimi Ricardo Chavira.


title: Trick ’r Treat

text: Trick ’r Treat on vuonna 2007 ensi-iltansa saanut yhdysvaltalais-kanadalainen kauhuelokuva, jonka on ohjannut Michael Dougherty. Elokuva kertoo viisi toisiinsa liittyvää tarinaa halloweenin vietosta. Elokuvan pääosissa esiintyvät Dylan Baker, Rochelle Aytes, Anna Paquin ja Brian Cox.


title: Myöhäinen kevät

text: Myöhäinen kevät (晩春 "Banshun") on mustavalkoinen japanilainen elokuva vuodelta 1949. Sen on ohjannut Yasujirō Ozu. Tätä korutonta kertomusta isän ja tyttären suhteesta on usein pidetty hänen hienoimpana elokuvanaan. Se perustuu Kazuo Hirotsun kertomukseen.


title: Myöhäinen kevät

text: Tarina kertoo Norikosta, joka elää tyytyväisenä leskeksi jääneen isänsä kanssa eikä tunnu kiirehtivän naimisiin. Professori-isä kuitenkin haluaisi hänen vakiintuvan ja juonittelee sisarensa kanssa Norikoa järjestettyyn avioliittoon, Elokuvan pääosassa on Setsuko Hara, jolle tämä on ensimmäinen yhteistyö Ozun kanssa.


title: Myöhäinen kevät

text: Elokuva valmistui, kun sodan päättymisestä oli kulunut vasta neljä vuotta, mutta juuri mikään, lukuun ottamatta kahta englanninkielistä mainos- ja tiennimikylttiä, ei viittaa maassa olevan voittajan läsnäoloon. Ozun aiheena on hyvinvoivan perheen elämä, johon yhteiskunnan mullistukset eivät vaikuta. Hänen teemansa liikkuvat yleisen sijasta yksityisessä, perheen sisäisissä suhteissa. Ozu onnistuu kuvaamaan tyttären kammoksuvan suhtautumisen avioliittoa kohtaan liittämättä sitä oidipaalisiin kuvioihin. Tyttären siirtyminen vanhasta kulttuurista uuteen kuvataan tämän suostumisella avioliittoon, aluksi vastahakoisesti, mutta siirtyen vähitellen huumorin kautta odottavalle mielelle. Ohjaajista japanilaisimpana pidetylle Ozulle on luonteenomaista liittää onni vaivannäköön, kuten kriitikko sanoo. Elokuvan koskettavuuden salaisuus on siinä, että Ozu säilyttää henkilöhahmojen yksityisyyden, suojaa hahmon ajatuksia, niin että ne lopultakin jäävät katsojalle arvoitukseksi.


title: Myöhäinen kevät

text: Elokuvan haikean fatalistisessa sävyssä ilmentyy alistuminen vanhan Japanin katoamiseen. Elokuvan hidasta mietiskelevää tunnelmaa välittämään Ozu käyttää luonnon kuvia. Sille joka haluaa suostua Ozun tahtiin, kokemus on palkitseva, sillä hän ehtii sisäistää elokuvan tapahtumat ja japanilaisten tapojen hienovireisyyden ja pohtia hahmojen keskinäisiä suhteita. Ozu myös upottaa juoneen jaksoja, joissa katsoja saa tuntumaa japanilaiseen perinteeseen, kuten nō-teatteriin.


title: Myöhäinen kevät

text: Professori Shūkichi Somiyalla (Chishū Ryū) on yksi lapsi, 27-vuotias naimaton tytär Noriko (Setsuko Hara), joka huolehtii isänsä arkisesta selviytymisestä. Tavattuaan sisarensa Masan (Haruko Sugimura) isä vakuuttuu, että tytär on saavuttanut avioliiton solmimisiän. Noriko on hänen avustajansa Hattorin (Jun Usami) läheinen ystävä, ja Masa pyytää Somiyaa kysymään Norikolta, kiinnostaako tätä Hattori. Käy kuitenkin ilmi, että Hattorilla on jo kihlattu, jonka kanssa hän on aikeissa avioitua.


title: Myöhäinen kevät

text: Somiyan kiotolainen, ystävä professori Onodera tulee käymään Somiyan luona. Noriko saa tietää, että leski Onodera on mennyt uudestaan naimisiin, ja hän ilmaisee Onoderalle, että hänen mielestään se on vastenmielistä, jopa luonnotonta. Onodera kiusaa häntä kiusaamistaan moisesta ajatuksesta. Samalla Masa painostaa Norikoa naimakauppojen välittäjälle tapaamaan sopivaa kandidaattia, joka muistuttaa Gary Cooperia. Noriko kieltäytyy ja sanoo, ettei isänsä takia halua mennä naimisiin. Jos hän menisi naimisiin, isä jäisi yksin ja avuttomaksi. Masa sanoo, että hän on aikeissa toimia hänen isänsä ja leskirouva Miwan puhemiehenä, niin että isällä olisi joku, joka pitäisi hänestä huolta.


title: Myöhäinen kevät

text: Nō-näytelmän esityksessä Somiya nyökkää rouva Miwalle, mikä herättää Norikon mustasukkaisuuden. Kun isä yrittää taivutella häntä avioliittovälittäjälle, hän samalla kertoo olevansa menossa naimisiin rouva Miwan kanssa. Tuohtuneena Noriko päättää mennä tapaamaan puolisoehdokasta. Ihmeekseen hän huomaa tämän miellyttäväksi. Masa taivuttelee häntä naimisiin. Isänsä avioliittoaikeiden kannustamana Noriko myöntyy tätinsä ehdotukseen ja suostuu avioitumaan.


title: Myöhäinen kevät

text: Isä ja tytär Somiya lähtevät viimeiselle yhteiselle matkalle Kiotoon, missä he tapaavat Onoderan ja tämän perheen. Noriko muuttaa suhtautumistaan Onoderan avioitumiseen huomatessaan että tämän uusi vaimo on oikein mukava. Pakatessaan matkalaukkujaan kotimatkaa varten Noriko kysyy Somiyalta, miksi he eivät voi olla niin kuin he nyt ovat; hän asuu tyytyväisenä isänsä luona, eikä avioliitto saisi häntä yhtään onnellisemmaksi. Somiya pitää hänelle lyhyen puhuttelun pyytäen häntä ponnistelemaan avioliiton onnen eteen yhdessä puolisonsa kanssa. Noriko pahoittelee aiempia ajatuksiaan ja suostuu menemään naimisiin.


title: Myöhäinen kevät

text: Vihdoin Noriko lähtee hääpäivänään. Norikon eronnut ystävä Aya (Yumeji Tsukioka) jää Somiyan kanssa baariin niin pitkäksi aikaa, että saa kuulla tämän tunnustavan, että avioituminen rouva Miwan kanssa oli pelkkä metku saada Noriko naimisiin. Aya liikuttuu hänen uhrauksestaan ja lupaa tulla usein käymään, mutta Somiya joutuu palaamaan takaisin ja hänellä on edessään yksinäinen koti-ilta.


title: Myöhäinen kevät

text: Vuonna 2018 BBC:n kansainvälinen asiantuntijaraati äänesti sen kaikkien aikojen sadan parhaan ei-englanninkielisen elokuvan joukkoon.


title: Takamatsun linna (Sanuki)

text: Takamatsun linna (), myös Tamamon linna, on tasamaalla sijaitseva linna Japanissa, Kagawan prefektuurin Takamatsun kaupungissa. Linnan rakennustyöt alkoivat Ikoma Chikamasan johdolla vuonna 1587, ja työ saatiin päätökseen vuonna 1590.


title: Takamatsun linna (Sanuki)

text: Linnan alkuperäisistä rakennelmista ovat pystyssä vallihautojen ja muurien lisäksi vain portti ja kolme tornia, Meiji-restauraatiossa tuhottua keskustornia ollaan rakentamassa uudelleen. Linnan alueella on myös hyvin hoidettu puutarha.


title: Takamatsun linna (Sanuki)

text: Takamatsun linna tunnetaan yhtenä Japanin kolmesta "Mizujiro"sta, "linnoista meressä". Linnan vallihauta täyttyykin suoraan merestä tulevalla vedellä.


title: Irina Hazova

text: Irina Hazova (, o.s. Artemova, s. 20. maaliskuuta 1984 Sarov, Venäjän SFNT, Neuvostoliitto) on venäläinen maastohiihtäjä.


title: Irina Hazova

text: Hazova – tuolloin vielä Artemova – sai junioreiden MM-kilpailuissa pronssia 15 kilometrin vapaan hiihtotavan yhteislähtökilpailussa Sollefteåssa 2003. Seuraavana talvena hän voitti Strynissä junioreiden maailmanmestaruuden 5 kilometrin vapaan hiihtotavan kilpailussa, 15 kilometrin perinteisen tyylin yhteislähtökilpailussa ja 4 × 5 kilometrin viestissä. Sapporon MM-kilpailuissa 2007 hän oli yhdistelmäkilpailussa 24:s. Vancouverin olympialaisissa 2010 hän sijoittui parisprintissä Natalja Korosteljovan kanssa pronssille, yhdistelmäkilpailussa 13:nneksi ja 10 kilometrillä 20:nneksi.


title: Irina Hazova

text: Hazova kilpaili maailmancupissa ensimmäisen kerran Kuusamossa marraskuussa 2003. Kymmenen parhaan joukkoon hän sijoittui ensimmäisen kerran oltuaan seuraavalla kaudella seitsemäs Ramsaun 15 kilometrin yhteislähtökilpailussa. Ensimmäisen palkintosijansa hän sai oltuaan toinen Kuusamon 10 kilometrin perinteisen hiihtotavan kilpailussa marraskuussa 2009. Ensimmäisen voittonsa hän saavutti Davosin 10 kilometrin vapaan hiihtotavan kilpailussa 12. joulukuuta 2009.


title: Irina Hazova

text: Hazova jäi kesällä 2007 kiinni dopingin käytöstä ja sai kahden vuoden kilpailukiellon.


title: Irina Hazova

text: Hazova lopetti uransa maastohiihtäjänä vuonna 2015.


title: Habarovskin aluepiirin lippu

text:
Habarovskin aluepiirin lippu on Venäjällä sijaitsevan Habarovskin aluepiirin tunnus. Se hyväksyttiin käyttöön 28. heinäkuuta 1994 ja sen mittasuhteet ovat 2:3.
Lippu on jaettu keskeltä kahdeksi yhtäsuureksi palkiksi, joista ylempi on valkoinen ja alempi vaaleansininen. Vasemmassa kulmassa on vihreä tasasivuinen kolmio. Sininen symboloi kauneutta, lempeyttä ja suuruutta kuten myös alueen suuria vesivaroja. Vihreä symboloi toivoa, iloa ja yltäkylläisyyttä sekä alueen kasvillisuutta ja eläimiä, "taigan rajatonta merta". Valkoinen symboloi puhtautta, hyvyyttä ja viattomuutta (vaatimattomuutta). Valkoinen väri edustaa myös pilvetöntä, rauhallista taivasta ja alueen asukkaiden puhtaita ajatuksia.


title: Helsingin seudun liikenne

text: Helsingin seudun liikenne, lyhenne HSL () on Suur-Helsingin joukkoliikennejärjestelmästä vastaava kuntayhtymä. HSL:n järjestelmään kuuluvat Helsingin seudun bussit, metrot, raitiotiet, lähijunat, kaupunkipyörät ja Suomenlinnan lautta.


title: Helsingin seudun liikenne

text: HSL suunnittelee toimialueensa liikenteen ja kilpailuttaa sen tuottajat sekä vastaa alueen tiedotuksesta, lippujärjestelmästä ja lippujen tarkastamisesta. Kaikki HSL:n liikennevälineet busseja ja Suomenlinnan lauttaa lukuun ottamatta käyttävät avorahastusta, eli metro- ja juna-asemilla, runkolinjabusseissa tai raitiovaunupysäkeillä ei ole puomeja.


title: Helsingin seudun liikenne

text: Neljää sähköbussia lukuun ottamatta HSL:llä ei ole omaa kalustoa, joten se turvautuu enimmäkseen kolmansiin osapuoliin järjestelmän päivittäisessä liikennöinnissä.


title: Helsingin seudun liikenne

text: Helsingin seudun liikenne -kuntayhtymä perustettiin yhtymäkokouksessa 17. kesäkuuta 2009. Kokouksessa hyväksyttiin HSL:n perussopimus, valittiin HSL:n hallituksen jäsenet ja perustettiin HSL:n toimitusjohtajan virka. Toimitusjohtajaksi valittiin heinäkuussa 2009 Suvi Rihtniemi.


title: Helsingin seudun liikenne

text: HSL aloitti toimintansa 1. tammikuuta 2010. Samalla sen vastuulle siirtyivät YTV:n liikennetoiminnot sekä HKL:n suunnittelu-, tilaaja- ja kilpailutustoiminnot.


title: Helsingin seudun liikenne

text: Vuonna 2018 Tuusulan ja Siuntion kunnat liittyivät HSL-alueeseen.


title: Helsingin seudun liikenne

text: Maaliskuussa 2017 HSL ilmoitti pyytävänsä Euroopan unionilta selvitystä yhteisen joukkoliikennelippujärjestelmän luomisesta Helsingin, Tallinnan ja Tarton välille.


title: Helsingin seudun liikenne

text: Kesäkuusta 2017 lähtien kaikissa HSL:n lähijunissa on sallittu polkupyörän kuljettaminen vuoden kestävän kokeilun ajan. Vuonna 2018 kokeilu muutettiin pysyväksi käytännöksi.


title: Helsingin seudun liikenne

text: HSL valvoo kaiken joukkoliikenteen liikennöintiä Suur-Helsingin kuntien alueella. Sähköbusseja lukuun ottamatta yhtymällä ei ole omaa kalustoa, joten sen järjestelmää liikennöivät enimmäkseen kolmannet osapuolet.


title: Helsingin seudun liikenne

text: Helsingin metroa liikennöi HKL-Metroliikenne. Metroliikenne alkoi 1982. Verkosto kattaa kaksikymmentäviisi asemaa kahdella linjalla, M1 ja M2. Metro yhdistää Helsingin keskustan itäiseen kantakaupunkiin, Etelä-Espooseen ja Itä-Helsingin lähiöihin. Metron merkkiväri HSL:n verkostossa on oranssi.


title: Helsingin seudun liikenne

text: Länsimetron ensimmäisen rakennusvaiheen 8 asemaa Lauttasaaresta Espoon Matinkylään avattiin liikenteelle 18. marraskuuta 2017. Toisessa vaiheessa metro jatkaa viiden aseman verran Espoon Kivenlahteen. Kun laajennuksen toinen vaihe avautuu 2020-luvulla, metroasemien yhteislukumäärä nousee 30:een.


title: Helsingin seudun liikenne

text: Helsingin toinen metrolinja on suunnitteilla oleva laajennus metroverkostoon. Itämetro on suunnitteilla oleva jatke M2-linjalle Östersundomiin. Kummastakaan laajennuksesta ei ole tehty rakentamispäätöstä.


title: Helsingin seudun liikenne

text: Pääkaupunkiseudun lähiliikennettä operoi VR. Järjestelmän viidellätoista linjalla palvellaan 70 asemaa, joista 50 sijaitsee HSL-alueella.


title: Helsingin seudun liikenne

text:
Suunnitteilla oleva Pisararata laajentaisi lähiliikennettä Helsingin keskustassa. Radan valmistuessa osa lähijunalinjoista jatkaisi Pasilasta maan alle, kiertäen päärautatieaseman ali Töölön ja Hakaniemen kautta takaisin Pasilaan.
Helsingin raitioliikennettä operoi HKL-Raitioliikenne. Suomen pisimpään yhtäjaksoisesti toiminnassa oleva raitioverkosto kuuluu HSL:n järjestelmään. Helsingin raitiovaunuliikenne alkoi vuonna 1891.


title: Helsingin seudun liikenne

text: 2010-luvun loppuvaiheen lippu- ja informaatiouudistuksen yhteydessä raitiovaunuihin tulee muiden liikennevälineiden ohella pysäkkikuulutukset.


title: Helsingin seudun liikenne

text: 2020-luvun alkupuolella HSL on panostamassa pikaraitioteihin Raide-Jokerin ja Kruunuvuorenradan rakentamisen yhteydessä.


title: Helsingin seudun liikenne

text: Nykyisen runkolinja 550:n korvaava pikaraitiotie aloittaa liikennöinnin 2020-luvun alkupuolella. Raide-Jokerin on tarkoitus tarjota luotettavampaa liikennettä ja noin kolme kertaa tilavampaa kalustoa nykyisiin telibusseihin verrattuna. Vaunut ovat Helsingin raitioliikenteessä käytettävään Transtech Articiin perustuvia Artic XL -vaunuja. Linjan teemaväri on perinteitä mukaillen tummanvihreä, tosin raitioliikenteeseen verrattuna metallinhohtoisempi.


title: Helsingin seudun liikenne

text: Helsingin kantakaupungista Kruunusiltojen kautta Kruunuvuorenrantaan kulkeva pikaraitiolinjapari aloittaa liikennöinnin siltojen rakentamisaikataulusta riippuen. Alustavien linjasuunnitelmien mukaan Kruunuvuorenradalla käytettävä kalusto on sekä nopeampaa että suurempi-kapasiteettistä Helsingin perinteisiin raitiovaunuihin verrattuna. Kruunuvuorenrannan asukkaiden lisäksi linjat tulevat palvelemaan muun muassa Merihaan ja Kalasataman asukkaita, sekä tarjoamaan nopean raideyhteyden Helsingin keskustasta Korkeasaaren eläintarhaan.


title: Helsingin seudun liikenne

text: HSL:n verkostoon kuuluu kolme erityyppistä bussipalvelua. Yleisin näistä on sininen peruslinja, joita liikennöidään kaikkialla HSL-alueella. Vähemmän liikennöidyillä alueilla verkostoa täydentävät lähibusseiksi kutsutut palvelulinjat, joiden kalusto on tavallisia linja-autoja pienempää. Peruslinjoista poiketen palvelulinjat antavat matkustajan nousta tai jäädä pois missä tahansa kohtaa reittiä riippumatta pysäkkien sijainneista.


title: Helsingin seudun liikenne

text: Näitten lisäksi HSL:n verkostossa on oransseja runkobussilinjoja, jotka tarjoavat nopeampaa poikittaisliikennettä. Nämä linjat ovat 550 Westendinasema - Itäkeskus (M) ja 560 Myymäki - Rastila (M). Runkolinjojen muuttamisesta pikaraitioteiksi on keskusteltu HSL:n hallituksessa.


title: Helsingin seudun liikenne

text: Linja-autojen liikennöinti on jaettu lukuisten liikennöitsijöiden kesken. Liikennesopimuksia on tällä hetkellä näillä yrityksillä:


title: Helsingin seudun liikenne

text:
Suomenlinnan lautta kuuluu HSL:n järjestelmään.
Toukokuussa 2016 HSL avasi Helsingin uudistetun kaupunkipyöräjärjestelmän. Sähkölukittavat keltaiset kaupunkipyörät korvasivat aiemman, vuosina 2000–2010 toiminnassa olleen järjestelmän. Vuoden 2016 järjestelmä kattoi 500 pyörää, joilla pystyi ajamaan mille tahansa viidestäkymmenestä asemasta.


title: Helsingin seudun liikenne

text: Vuoden 2017 kaupunkipyöräjärjestelmä kattoi 1 500 pyörää 150 asemalla. Järjestelmä laajeni Munkkiniemeen, Pasilaan ja Vallilaan. Helsingin 1 400 pyörän ja 140 aseman lisäksi Espoon Olarissa ja Matinkylässä oli 100 pyörää ja kymmenen asemaa.


title: Helsingin seudun liikenne

text: Kaupunkipyörät on tuotettu yhdessä CityBikeFinlandin ja HKL:n kanssa. Järjestelmää sponsoroi HOK-Elannon kauppaketju Alepa, jonka mainoksia on jokaisessa pyörässä. Näiden mainosten ansiosta kaupunkipyöriä kutsutaan lempinimellä "alepapyörät".


title: Helsingin seudun liikenne

text: HSL:n perustamisen yhteydessä kaikki seudun liikennepalvelut tulivat yhtenäisen ilmeen alle. HSL:n brändi perustuu vahvasti väreihin informaation välittämiseksi – punainen tarkoittaa vaaraa, sininen lisätietoa.


title: Helsingin seudun liikenne

text:
Jokaisella HSL:n liikennevälineellä on oma värinsä:
HSL:n visuaalisen ilmeen on suunnitellut designtoimisto Kokoro & Moi. Tekijät kuvaavat sitä seuraavasti:


title: Helsingin seudun liikenne

text: Suur-Helsingin joukkoliikenteen matkalippujen myynti on HSL:n vastuulla. Lippuja voi ostaa matkakortilla, mobiilisovelluksella, lippuautomaatista ja tekstiviestillä. Busseissa lipun voi ostaa kuljettajalla.


title: Helsingin seudun liikenne

text: Avorahastusmallin luonteesta johtuen HSL tekee pistotarkastuksia liikennevälineisiin. Matkalippujen tarkastajat käyvät läpi matkustajien lippuja ja antavat ilman asianmukaista matkalippua matkustaville tarkastusmaksun. HSL:n tarkastusmaksu on alkuperäisen lipun hinnan lisäksi 80€.


title: Helsingin seudun liikenne

text: Vuoden 2017 lopussa HSL aloittaa lippujärjestelmän uudistamisen. Vuodesta 2010 käytössä ollut kuntamalli korvautuu kaari- ja vyöhykemallilla. Seudulle perustetaan neljä vyöhykettä A–D, jotka määräytyvät suhteessa etäisyyteen Helsingin keskustasta. Varsinkin lyhyet matkat kunnasta toiseen halpenevat uudistuksen myötä.


title: Helsingin seudun liikenne

text: Lippujärjestelmäuudistuksen myötä vanhat matkakortit korvataan uusilla HSL-korteilla ja Matkailijakorteilla, matkakortinlukijat ja lipunmyyntiautomaatit korvataan uusilla ja raitiovaunukuljettajien lipunmyynti korvataan vaunuun sijoitettavalla automaatilla.


title: Helsingin seudun liikenne

text: Heinäkuussa 2017 HSL:n asiakkuus- ja myyntijohtaja Mari Flink kertoi Yle Uutisille kuntayhtymän kiinnostuksesta lontoolaisen joukkoliikenneyhtymä Transport for Londonin lippujärjestelmää kohtaan, jossa matkakortin lisäksi matkan voi maksaa pankkikortilla, ja jossa järjestelmä laskee automaattisesti maksettavan rahamäärän matkan reittiin perustuen.


title: Helsingin seudun liikenne

text: HSL on yksi Suomen suurimmista kuntayhtymistä, jonka seitsemän jäsenkunnan vaikutusalueella asuu noin 1,1 miljoonaa suomalaista. HSL työllisti vuoden 2015 lopulla 399 ihmistä.


title: Helsingin seudun liikenne

text: Perustettaessa HSL vuonna 2010 jäsenkuntia olivat Helsingin, Espoon, Vantaan, Kauniaisten ja Keravan kaupungit sekä Kirkkonummen kunta. Ne solmivat perussopimuksen, jossa määritellään kuntayhtiön tehtävät ja hallinto. Sipoon kunta liittyi HSL:ään vuoden 2012 alussa. Tuusulan kunta sekä Helsingin seudun ulkopuolinen Siuntion kunta liittyivät HSL:ään vuoden 2018 alussa.


title: Helsingin seudun liikenne

text: Kuntayhtymään voivat liittyä myös muut Helsingin seudun kunnat Järvenpää, Nurmijärvi, Mäntsälä, Pornainen, Hyvinkää ja Vihti. Yhteensä Helsingin seudun 14 kunnassa asuu noin 1,3 miljoonaa ihmistä.


title: Helsingin seudun liikenne

text: HSL aloitti uusien matkakortinlukijoiden asentamisen liikennevälineisiin vuonna 2016. Uuden lukijan käyttöliittymä koettiin edelliseen verrattuna hankalaksi, joten HSL:ää kehotettiin suunnittelemaan käyttöliittymä uudestaan. Suurin osa kritiikistä keskittyi laitteen OK-napin vaikeakäyttöisyyteen.


title: Helsingin seudun liikenne

text: Vuoden 2016 lopulla Yle raportoi HSL:n päätöksestä säilyttää käyttöliittymä. HSL:n projektipäällikkö Satu Rönnqvist selitti päätöstään: ”Vanhoilla matkakortinlukijoilla on ollut paljon näitä virhevalintoja, joista tehdään tuhansia hyvityshakemuksia HSL:lle vuosittain. Näitä pyritään tällä OK-painikkeella vähentämään.”


title: Helsingin seudun liikenne

text: Maaliskuussa 2017 Yle raportoi HSL:n pohtivan vielä uuden matkakortinlukijan käyttöliittymää. HSL:n asiakkuus- ja myyntijohtaja Mari Flink kertoi yhtymän toteuttavan käyttäjätestejä liittyen matkakortinlukijoiden käyttömukavuuteen. HSL teki näiden käyttäjätestien jälkeen syksyllä 2017 kausilippujen leimausta nopeammaksi.


title: Joubertin oireyhtymä

text: Joubertin oireyhtymä on synnynnäinen sairaus, jonka piirteisiin lukeutuvat pikkuaivomadon puuttuminen tai vajaa kehittyneisyys, kehitysvammaisuus, hengitysoireet, ataksia, silmäviat sekä epätavalliset kielen- ja silmänliikkeet. Kävelemään oppii puolet vammautuneista, ja heilläkin se tapahtuu usein varsin myöhään. Useimmiten oireisto aiheuttaa varhaisen menehtymisen vauvana tai lapsena.


title: Joubertin oireyhtymä

text: Marie Joubertin kumppaneineen vuonna 1969 kuvaama oireisto on erittäin harvinainen. Oireistosta tunnetaan eri muotoja. Se periytyy peittyvästi autosomissa.


title: Senior–Løkenin oireyhtymä

text: Senior–Løkenin oireyhtymä on harvinainen sairaus, joka aiheuttaa nefronoftiisin ja verkkokalvon surkastumisen. Oireisto periytyy autosomissa peittyvästi. Siihen ei ole parannuskeinoa. Sairaus voi puhjeta lapsuudessa tai aikuisiällä. Aikuisiällä puhkeavana se on lievempi. Oireisto on nimetty Boris Seniorin ja Aagot Christie Løkenin mukaan.


title: Kuntayhtymä

text: Suomessa kuntayhtymä (; lyhenne ky. tai ky) on yhteenliittymä, jonka kunnat voivat perustaa yhteisiä toimiaan koskevia tehtäviä varten. Kun esimerkiksi terveydenhuollon ja siihen läheisesti liittyvien sosiaalitoimen palveluiden järjestämisvastuu annetaan yhteistoiminta-alueen muodostavalle kuntayhtymälle, kuntayhtymä toimii palveluiden järjestäjänä jäsenkuntien puolesta.


title: Kuntayhtymä

text: Yleisimpiä ovat terveydenhuoltoon ja koulutukseen liittyvät kuntayhtymät. Suomen suurin kuntayhtymä on Helsingin ja Uudenmaan sairaanhoitoon keskittyvä HUS-yhtymä, jonka liikevaihto on noin 1,2 miljardia euroa vuodessa. Myös 1. tammikuuta 2010 toimintansa aloittaneen Helsingin seudun liikenne -kuntayhtymän (HSL) liikevaihto nousi jo ensimmäisenä vuonna huomattavan suureksi eli yli 500 miljoonaan euroon.


title: Kuntayhtymä

text: Kuntayhtymät perustetaan kuntien keskinäisellä perussopimuksella (kuntalaki 78 §). Siinä sovitaan, miten jäsenkunnat järjestävät kuntayhtymän päätöksenteon. Kuntalain mukaan kuntayhtymä on jäsenkunnista erillinen, itsenäinen oikeushenkilö. Oikeushenkilönä kuntayhtymä on oikeustoimikelpoinen eli se voi hankkia oikeuksia ja tehdä sitoumuksia sekä käyttää puhevaltaa tuomioistuimessa ja muussa viranomaisessa.


title: Kuntayhtymä

text: Tähdellä (*) merkityt sairaanhoitopiirit järjestävät osalla alueestaan tai koko alueellaan myös sosiaali- ja perusterveydenhuollon.


title: Topklasse

text: Topklasse on Alankomaiden jalkapallon neljänneksi korkein sarjataso.


title: Topklasse

text: Topklasse perustettiin vuonna 2010 Toiseksi korkeimman sarjatason Eerste Divisien ja silloisen kolmanneksi korkeimman sarjatason Hoofdklassen väliin. Topklassen perustamisen taustalla oli se, että kaksi Hollannin ylintä sarjatasoa olivat ammattilaissarjoja ja kolmas sarjataso Hoofdklasse oli amatöörisarja. Ammattilaissarjasta ei voinut pudota amatöörisarjaan ilman että ammattilaisseura luopui ammattilaislisenssistään. Vastaavasti amatööriseura ei voinut nousta ammattilaissarjaan ilman tiukkojen kriteerien täyttämistä. Topklasse aloitettiin kaudella 2010-2011, mistä lähtien joukkueet ovat voineet pudota ja nousta toiseksi ja kolmanneksi korkeimman sarjatason välillä, mikä ei aikaisemmin ollut mahdollista.


title: Emma Stone

text: Emily Jean ”Emma” Stone (s. 6. marraskuuta 1988 Scottsdale, Arizona, Yhdysvallat) on yhdysvaltalainen Oscar-palkittu näyttelijä.


title: Emma Stone

text: Stone aloitti uransa muutamilla televisiorooleilla sekä sivurooleilla elokuvissa kuten "Superbad" (2007) ja "Zombieland" (2009). Ensimmäinen päärooli hänellä oli vuoden 2010 komediaelokuvassa "Easy A" (2010), josta hän sai Golden Globe -ehdokkuuden. 2010-luvulla Stone on näytellyt muun muassa elokuvissa "Hölmö hullu rakkaus" (2011) ja "Piiat" (2011) sekä esittänyt Gwen Stacya elokuvissa "The Amazing Spider-Man" (2012) ja "The Amazing Spider-Man 2" (2014).


title: Emma Stone

text: Vuonna 2014 Stone näytteli elokuvissa "Magic in the Moonlight" ja "Birdman", joista jälkimmäisestä hän sai parhaan naissivuosan Oscar-ehdokkuuden. Samana vuonna hän debytoi Broadwayllä musikaalissa "Cabaret". Vuonna 2016 Stone näytteli musikaalielokuvassa "La La Land", josta hänet palkittiin parhaan naispääosan Oscarilla ja Golden Globella.


title: Emma Stone

text: Vuonna 2018 Stone näytteli draamakomediassa "The Favourite", josta hän sai parhaan naissivuosan Oscar-ehdokkuuden.


title: Emma Stone

text: Emma Stone syntyi Yhdysvaltain Arizonan osavaltion Scottsdalessa 6. marraskuuta 1988 Jeff ja Krista (o.s. Yeager) Stonelle. Hänen vanhempansa omistavat Camelback Golf Club -nimisen golfklubin, jonka tiluksilla Stone asui 12-vuotiaasta lähtien. Hänellä on kaksi vuotta nuorempi Spencer-niminen veli. Hänen isänsä isä Conrad Ostberg Stone oli ruotsalaissukuinen, jonka alkuperäinen sukunimi Sten käännettiin englanniksi perheen muuttaessa Yhdysvaltoihin Ellis Islandin kautta. Hän on myös Pennsylvanian hollantilaista (saksalaista), englantilaista, skotlantilaista ja irlantilaista sukujuurta.


title: Emma Stone

text: Stone kävi Sequoyan ja Cocopahin peruskoulua kuusi vuotta, jonka jälkeen hän oli kotiopetuksessa kaksi vuotta. Tuona aikana Stone esiintyi Valley Youth Theatre -teatterissa , joihin lukeutui "Todellinen prinsessa", "Liisa Ihmemaassa" ja "Joseph and the Amazing Technicolor Dreamcoat". Lisäksi hän esiintyi teatterin improvisaatioryhmässä. Hän sai myös opetusta näyttelemiseen paikalliselta näyttelyopettajalta, jolla oli suhteita Hollywoodiin. Stone kävi yhden lukukauden verran tyttöjen katolista high schoolia, mutta hänet kasvatettiin luterilaiseksi. Hän myi tekemänsä PowerPoint-esityksen avulla vanhemmilleen ajatuksen Kaliforniaan muutosta näyttelijänuran perässä. Stone muuttikin 15-vuotiaana Los Angelesiin äitinsä kanssa ja aloitti taas kotikoulun. Tuona aikana Stone kävi kertomansa mukaan koe-esiintymässä kaikkiin tuolloin alkaviin Disney Channel-sarjoihin, muttei saanut yhtäkään roolia. Koe-esiintymisten välillä Stone suoritti lukion internet-kursseja ja työskenteli osa-aikaisena koiranherkkuleipomossa.


title: Emma Stone

text: Stone on kertonut osaavansa HTML-kuvauskieltä ja harrastaneensa nuorempana verkkosivujen suunnittelua.


title: Emma Stone

text: Uransa alussa Stone vieraili muutamissa televisiosarjoissa ja esiintyi sivuroolissa minisarjassa "Drive" vuonna 2007. Ensimmäisissä tv-rooleissaan hän käytti nimeä Riley Stone. Hän aloitti elokuvauransa esiintymällä sivurooleissa elokuvissa "Superbad" (2007), "The House Bunny" (2008) ja "Zombieland" (2009), kunnes sai pääosan komediaelokuvasta "Easy A" (2010), josta hän sai Golden Globe -ehdokkuuden. 2010-luvulla Stone on näytellyt muun muassa elokuvissa "Hölmö hullu rakkaus" (2011) ja "Piiat" (2011) sekä esittänyt Gwen Stacya elokuvissa "The Amazing Spider-Man" (2012) ja "The Amazing Spider-Man 2" (2014).


title: Emma Stone

text: Vuonna 2014 Stone näytteli Woody Allenin ohjaamassa romanttisessa komediaelokuvassa "Magic in the Moonlight" ja Alejandro González Iñárritun ohjaamassa elokuvassa "Birdman", josta hän oli ehdolla parhaan naissivuosan Oscariin. Marraskuussa 2014 hän esiintyi Broadwayllä ensi kertaa musikaalissa "Cabaret". Vuonna 2016 Stone näytteli Damien Chazellen ohjaamassa romanttisessa draamakomediassa "La La Land" vastanäyttelijänään Ryan Gosling. Elokuva sai erinomaisen vastaanoton Venetsian elokuvajuhlilla, jossa Stone palkittiin Mia Dolanin roolistaan parhaan naispääosan palkinnolla. Hänet palkittiin roolistaan myös parhaan naispääosan Oscarilla ja Golden Globella.


title: Erik Rauthovi

text: Erik Waldemar Rauthovi, vuoteen 1936 Aschan, (8. maaliskuuta 1907 Turku – 9. heinäkuuta 1967) oli turkulainen ja myöhemmin erityisesti naantalilainen kuvataiteilija.


title: Erik Rauthovi

text: Erik Aschanin vanhemmat olivat merikapteeni Axel Aschan ja kirjastovirkailija Suoma o.s. Ekblom. Axel Aschan oli Naantalin ensimmäisen apteekkarin Gustaf Aschanin ja Henrika Thulinin poika. Thulinin sukujuuret yltävät pitkälle Naantalin historiaan. Suoma Ekblomin sukutausta juontaa puolestaan juurensa Belgian Valloniasta (Flander-suku). Rauthovin työt olivat runsaslukuisasti esillä Valloniataide ja -historianäyttelyssä "Valoon - into light!", jonka järjesti Suomen Vallonit ry maaliskuussa 2014 Belgian suurlähetystössä Helsingissä.


title: Erik Rauthovi

text: Erik Aschan avioitui 1933 sveitsiläissyntyisen Elisabeth (Elssie) Büttikerin kanssa. He muuttivat Naantaliin 1936 ja saivat siellä viisi lasta.


title: Erik Rauthovi

text: Rauthovi tuli ylioppilaaksi Turun suomalaisesta yhteiskoulusta 1930. Hän opiskeli Turun Taideyhdistyksen piirustuskoulussa vuosina 1933–1934.


title: Erik Rauthovi

text: Rauthovi toimi sota-aikana Varsinais-Suomen sotilaspiirin kirjurina ja sotien jälkeen myös piirustuksen opettajan sijaisena Turussa ja Naantalissa. Vapaaksi taiteilijaksi Rauthovi ryhtyi 1947.


title: Erik Rauthovi

text: Hän debytoi Turussa vuonna 1944 Taidehalli Irmelinissä, jossa hänen vaimonsa Elssie toimi intendenttinä. Rauthovi osallistui Turun taiteilijoiden näyttelyyn Göteborgissa Ruotsissa vuonna 1946 ja Tukholmassa 1949. Myöhemmin hänellä oli näyttelyitä ainakin Turussa, Lahdessa ja Helsingissä. Rauthovin muistonäyttelyitä on järjestetty 1977 Wäinö Aaltosen museossa, 2007 Naantalin taidehuoneella ja 2017-2018 Naantalin museossa.


title: Erik Rauthovi

text: Erik Rauthovi maalasi pääasiallisesti kaupunki- ja rantamaisemia Turussa (Aurajoen rannat, Luostarinmäki) ja Naantalissa. Hänen suosikkiaiheitaan Naantalissa olivat kirkon portti - paratiisin portti, venesatama eri näkökulmista, kaupungin kujat ja vanhat rakennukset sekä lähisaarien maisemat. Rauthovi maalasi aamuin ja illoin ulkona, useimmiten öljyväreillä. Hän työskenteli nopeasti luoden värikkäitä vaikutelmia erilaisissa valaistusolosuhteissa.


title: Erik Rauthovi

text: Hänen tunnuslauseensa oli Ars longa, vita brevis - taide pitkä, elämä lyhyt.


title: José Mujica

text: José Alberto Mujica Cordano, ”El Pepe”, (s. 20. toukokuuta 1935 Montevideo, Uruguay) on uruguaylainen entinen vasemmistolainen sissijohtaja ja maan presidentti kaudella 2010–2015. Hän edustaa Movimiento de Liberación Nacional-Tupamaros -puoluetta, joka kuuluu vasemmistolaiseen Frente Amplio -liittoumaan.


title: José Mujica

text: Marraskuussa 2009 käydyissä presidentinvaalissa Mujica sai yli puolet annetuista äänistä. Aikaisemmin Mujica on toiminut senaattorina ja maatalousministerinä. Hänen presidenttikautensa alkoi 1. maaliskuuta 2010.


title: José Mujica

text: Mujica liittyi Tupamaroihin 1960-luvulla ja osallistui sissioperaatioihin hallitusta vastaan, mukaan lukien hyökkäys Pandossa 1969. Hän haavoittui kuudesta luodista, hänet vangittiin neljä kertaa ja hän pakeni Punta Carretasin vankilasta. Kaikkiaan hän oli vangittuna 15 vuotta, viimeisen kerran yhtäjaksoisesti vuosina 1972–1985. Yhtenä liikkeen johtajista hän oli panttivankina, joka olisi teloitettu, jos liike olisi jatkanut iskujaan.


title: José Mujica

text: Mujica armahdettiin 1985 demokratian palattua. Hän oli perustamassa Movimiento de Participación Popular -liikettä, joka kuului vasemmiston Frente Amplio -vaalirintamaan. Mujica valittiin 1994 parlamenttiin Montevideosta ja 1999 senaattoriksi. Vuonna 2005 hänet nimitettiin presidentti Tabaré Vázquezin hallitukseen maatalousministeriksi. Hän jätti paikan 2008 ja palasi senaattiin.


title: José Mujica

text:
Kesällä 2009 hänet valittiin Frente Amplion vaalissa puolueen presidenttiehdokkaaksi ja hänen varapresidenttiehdokkaakseen Danilo Astori.
Vaalien ensimmäisellä kierroksella 25. lokakuuta 2009 Mujica ja Astori keräsivät 47 prosenttia äänistä. Toiselle kierrokselle pääsi myös Partido Nacionalin Luis Alberto Lacalle (29,07 %).


title: José Mujica

text: Mujica vannoi virkavalansa 1. maaliskuuta 2010 vaimolleen, senaattori Lucía Topolanskylle.


title: José Mujica

text: Mujica tunnettiin myös maailman "köyhimpänä" presidenttinä. Hän lahjoitti 12 500 dollarin kuukausipalkastaan 90 prosenttia hyväntekeväisyyteen.


title: Nicolas Dessum

text: Nicolas Dessum (s. 20. helmikuuta 1977 Lyon) on ranskalainen entinen mäkihyppääjä.